sagorsarker/bangla-wikipedia huggingface dataset:
কারখে নদী

কারখে নদী (ফার্সি کرخه "কারখে", আরবি الكرخة "আল কারহা") হল ইরানের একটি নদী। জাগ্রোস পর্বতমালায় এই নদীর উৎপত্তি। ৮৭০ কিলোমিটার লম্বা ইরানের তৃতীয় দীর্ঘতম এই নদীটির উৎস নদী হল "কাশকান" ও "সিমারে"; পশ্চিম ইরানের লুরিস্তান প্রদেশের "পোল-ই-দোখতার" শহরের নিকটে "কাশকান" ও "সিমারে" নদী দু'টি পরস্পর মিলিত হয়ে কারখে নামে দক্ষিণমুখে প্রবাহিত হতে শুরু করে (যদিও এরপরও নদীর নিম্ন গতিতে আরও কিছুদূর পর্যন্ত কখনও কখনও 'সিমারে' নামটির ব্যবহারও পরিলক্ষিত হয়)। পারস্য উপসাগরের উত্তরপূর্বে অবস্থিত খুজেস্তান প্রদেশে প্রবেশ করে সমভূমির মধ্য দিয়ে প্রবাহিত হবার সময় এই নদী ইতিহাস প্রসিদ্ধ "সুসা" শহরের নিকট প্রায় ১০০ কিলোমিটার "দেজ নদীর" সমান্তরালে প্রবাহিত হয়। এই অঞ্চলে কোনও কোনও জায়গায় এই দুই সমান্তরাল স্রোতের মধ্যে দূরত্ব মাত্র ১৬ কিলোমিটার। এরপর দক্ষিণপশ্চিমে ঘুরে গিয়ে আরও কিছুদূর প্রবাহিত হয়ে আহবাজ শহরের নিকট কারখে নদী কিছুটা উত্তরপশ্চিমে বাঁক নিয়ে ইরাক-ইরান সীমান্তের কাছে "হাওয়াইজে জলাভূমিতে" গিয়ে পড়ে।
অতীতে এই নদী টাইগ্রিস নদীতে গিয়ে পড়ত। টাইগ্রিস যেখানে ইউফ্রেটিস নদীর সাথে মিলিত হয়ে শাতিল আরব নামে দক্ষিণে প্রবাহিত হতে শুরু করেছে, তার কিছুটা আগে ছিল এই নদীর মোহনা। কিন্তু বর্তমানে মেসোপটেমীয় জলাভূমি শুকিয়ে আসায় এবং কারখে নদীর জলও সেচ, জলবিদ্যুৎ প্রকল্প, প্রভৃতি নানা কারণে যথেষ্ট পরিমাণে ব্যবহৃত হওয়ায় এখন আর এই নদীর প্রবাহ টাইগ্রিস নদী পর্যন্ত পৌঁছায় না। শুধুমাত্র বসন্তকালীন বন্যার সময়ে এর জল এখনও কিছু পরিমাণে টাইগ্রিস নদীতে গিয়ে পড়ে।
বর্তমানে কারখে নদীকে ভিত্তি করে ইরানে "কারখে বাঁধ" ও জলবিদ্যুৎ প্রকল্প গড়ে উঠেছে।
কারখে নদী একটি ইতিহাসপ্রসিদ্ধ নদী। বাইবেলেও এই নদীর উল্লেখ পাওয়া যায়। সেখানে হিব্রু ভাষায় এই নদীকে "উলাই" নামে উল্লেখ করা হয়েছে। সম্ভবত এই 'উলাই' নামটি থেকেই পরবর্তী গ্রিক "অয়লাইওস" নামটির উৎপত্তি। ঐতিহাসিক হেরোডোটাস সম্ভবত এই নদীকেই "খোয়াসপেস" নামে উল্লেখ করেছেন। আকামেনিদীয় সম্রাট দ্বিতীয় কুরুশের (রাজত্বকাল খ্রিস্টপূর্ব ৫৫৯ - ৫৩০ অব্দ ) সম্পর্কে লিখতে গিয়ে তিনি লেখেন যে সম্রাট যেহেতু শুধুমাত্র এই নদীর জলই পান করতেন, তাই তিনি যেখানেই যেতেন, এই নদীর সুমিষ্ট জল রুপোর পাত্রে তাঁর জন্য বহন করে নিয়ে যাওয়া হত।
তবে হেরোডোটাস উল্লেখিত এই 'খোয়াসপেস'ই আজকের 'কারখে' নদী কিনা, তা নিয়ে সংশয়েরও অবকাশ আছে। কারণ হেরোডোটাস শুধুমাত্র এই নদী সুসা শহরের নিকটে বলে উল্লেখ করেছেন। কিন্তু বাস্তবে এই শহরের পশ্চিমে দুই-এক কিলোমিটারের মধ্যে এই নদী প্রবাহিত হলেও শহরের পূর্বেও অনতিদূরে আরেকটি নদী "শাউন" (বর্তমান নাম "শাউর") প্রবাহিত হত, যা পূর্বমুখে প্রবাহিত হয়ে দেজ নদীতে পড়ত। অনেক ঐতিহাসিকের মতে এই নদীই হল হেরোডোটাস উল্লেখিত 'খোয়াসপেস'। তাছাড়া গ্রিক ভৌগোলিক স্ট্রাবোর (খ্রিস্টপূর্ব ৬৪/৬৩ - ২৪ অব্দ) বর্ণনাতেও আমরা যে 'খোয়াসপেস' নদীর কথা পাই, তার উর্ধ্বগতি বর্তমান কারখে নদীর সাথে মিলে গেলেও নিম্নগতির সাথে বরং "কারুন" নদীর মিল বেশি।
দ্যা সিক্রেট (গুপ্তধনের সন্ধান)

দি সিক্রেট হলো Byron Preiss দ্বারা নির্মিত গুপ্তধনের সন্ধানমূলক একটি ধাঁধা। সম্পূন সন্ধান প্রক্রিয়াটি মূলত ১২ টি গুপ্তধনের বাক্সকে ঘিরে, যার সূত্রগুলো 1982 সালে প্রিসের লেখা একটি বইতে দেওয়া হয়েছিল। এই বইটিকেই বলা হয় দ্যা সিক্রেট। গুপ্তধনের এই বাক্সগুলো মার্কিন যুক্তরাষ্ট্র এবং কানাডার শহরগুলোর বিভিন্ন গোপন স্থানে লুকিয়ে রাখা হয়েছিল যা প্রতীকীভাবে উত্তর আমেরিকার ইতিহাসে গুরুত্বপূর্ণ ভূমিকা পালনকারী ঘটনা এবং লোকদের প্রতিনিধিত্ব করে। যদি কেউ গুপ্তধনের বাক্সগুলোর মধ্যে কোন একটি বাক্স খুজে পেত তাহলে তিনি বাক্সটি প্রিসের কাছে পাঠিয়ে দিলে তা ধাধায় উল্লেখিত মূল্যবান রত্নের সাথে ফিরে আসতো।
২০০৫ সালে প্রিস মারা যাওয়ার পর তার উত্তরাধিকারীরা গুপ্তধনের সন্ধানের শর্তাবলীকে চালু রাখার দায়িত্ব গ্রহণ করে।
২০২৩ সাল পর্যন্ত, বারোটি বাক্সের মধ্যে মাত্র তিনটি খুজে পাওয়া গেছে। প্রিস তার মৃত্যুর আগে গুপ্তধনের বাক্সের সঠিক অবস্থান সম্পর্কে কোন নথি রেখে যান নি। যার ফলে একটি সম্ভাবনা দেখা দিয়েছিল যে অবশিষ্ট বাক্সগুলি আর কখনও পুনরুদ্ধার করা সম্ভব হবে না।
গুপ্তধনের বাক্সগুলো কোথায় মাটি চাপা দেওয়া হয়েছিল তার গোপন সূত্র বায়রন প্রিস দ্বারা সম্পাদিত দ্যা সিক্রেট নামের একটি ধাঁধা বইতে দেওয়া হয়েছে যা ১৯৮২ সালে ব্যান্টাম দ্বারা সর্বপ্রথম প্রকাশিত হয়েছিল বইটি লিখেছেন শন কেলি ও টেড মান এবং ধাঁধার চিত্রগুলো অংকন করেছেন জন জুড প্যালেনকার, জন পিয়েরার্ড এবং ওভারটন লয়েড। বইটিতে অবদান রেখেছেন জোএলেন ট্রিলিং, বেন অ্যাসেন এবং অ্যালেক্স জেও বইটির একটি জাপানি সংস্করণ ১৯৮৩ সালে প্রকাশিত হয়েছিল এবং ইংরেজি সংস্করণ ২০১৪ সালে পূনরায় প্রকাশ করা হয়েছিল বইটিতে ১২ টি ছবি এবং ১২ টি কবিতা বা ছন্দ রয়েছে। ছবিতে থাকা প্রত্যেকটি বস্তু সমাধানের জন্য একটি করে কবিতার লাইন রয়েছে, যার সুত্রগুলো প্তধনের বক্স খুজে পেতে সাহায্য করবে
সময়ের সাথে সাথে কিছু স্থান ধ্বংস বা নতুনভাবে তৈরি করা হয়েছে, যেমনটি বোস্টন ক্যাস্কের বেলায় হয়েছিল। এটি ল্যাঙ্গোন পার্কে লুকিয়ে রাখা বাক্স। বোস্টনের নর্থ এন্ডে তখন সংস্কার চলছিল যার ফলে স্থানটি একটি খননযন্ত্রের সাহায্যে খনন করা হয়েছিল। মূলত বইটি প্রকাশিত হওয়ার পর থেকে আশেপাশের এলাকার ব্যাপক পরিবর্তন ঘটেছে যার ফলে ধাধার অনেক সুত্রই আর মিলবে না।
নিচে ইন্টারনেট থেকে পাওয়া তথ্য অনুযায়ী ১২ টি গুপ্তধনের বাক্সের তথ্য প্রকাশ করা হলো।
ম্যাকিনটোশ বার্ন লিমিটেড

ম্যাকিনটোশ বার্ন লিমিটেড দেশের প্রাচীনতম নির্মাণ সংস্থাগুলির মধ্যে একটি। বর্তমানে পশ্চিমবঙ্গ সরকারের পাবলিক ওয়ার্কস বিভাগের (পি ডাব্লু ডি) অধীনে একটি সরকারি প্রতিষ্ঠান। ম্যাকিনটোশ বার্ন লিমিটেড রাজ্যের পাশাপাশি দেশের পরিকাঠামো উন্নয়নে গুরুত্বপূর্ণ ভূমিকা পালন করেছে। কোম্পানিটি প্রতিষ্ঠার পর থেকে দক্ষিণেশ্বর মন্দির, নাখোদা মসজিদ, জৈন মন্দির, সেন্ট পলস ক্যাথেড্রাল, আরবিআই বিল্ডিং, ন্যাশনাল লাইব্রেরি, ভিক্টোরিয়া হাউস, স্টেটসম্যান হাউস, স্টক এক্সচেঞ্জ বিল্ডিং এর মতো অনেক মর্যাদাপূর্ণ এবং ঐতিহাসিক কাঠামো নির্মাণ করেছে।
ম্যাকিনটোশ বার্ন হল সিভিল কনস্ট্রাকশনের একটি বিশেষ কোম্পানি যা ১৮৩৪ সালে জেমস ম্যাকিন্টোশ দ্বারা প্রতিষ্ঠিত হয়েছিল, যিনি ঊনবিংশ শতাব্দীর শুরুতে স্কটল্যান্ড থেকে ভারতে এসেছিলেন এবং পরে ভারতের তৎকালীন রাজধানী কলকাতার উন্নয়নে নিজেকে নিযুক্ত করেছিলেন, ধীরে ধীরে সিভিল কনস্ট্রাকশনের অন্যান্য বিভিন্ন ক্ষেত্রে তার কার্যকলাপে বৈচিত্র্য আনেন।
১৮৩৪ সালে একটি অংশীদারি সংস্থা হিসাবে স্থাপিত হয়, কোম্পানিটি ১৯১৩ সালে একটি প্রাইভেট লিমিটেড কোম্পানিতে রূপান্তরিত হয় এবং পরবর্তীতে ১৯৫৬ সালে একটি গণ্য পাবলিক লিমিটেড কোম্পানিতে রূপান্তরিত হয়। ২০০২ সালে, এটি একটি পাবলিক লিমিটেড কোম্পানিতে রূপান্তরিত হয় এবং বর্তমানে পশ্চিমবঙ্গ সরকার কোম্পানিতে ৫১% শেয়ার ধারণ করে।
১৮০ বছরের অস্তিত্বের সময়, ম্যাকিনটোশ বার্ন লিমিটেড কলকাতায় কিছু ল্যান্ডমার্ক বিল্ডিং তৈরি করেছে যেমন সেন্ট পলস ক্যাথেড্রাল, নাখোদা মসজিদ, দক্ষিণেশ্বর মন্দির, ন্যাশনাল লাইব্রেরি, স্কটিশ চার্চ কলেজ, মেট্রো সিনেমা, স্টেটসম্যান হাউস, স্টক এক্সচেঞ্জ বিল্ডিং, গ্র্যান্ড হোটেল, রোয়্যাল ক্যালকাটা গলফ ক্লাব, রয়্যাল ক্যালকাটা টার্ফ ক্লাব, ক্যালকাটা সুইমিং ক্লাব এবং রিজার্ভ ব্যাঙ্ক অফ ইন্ডিয়া বিল্ডিং।
ম্যাকিনটোশ বার্ন লিমিটেড ৫০০০ টিরও বেশি নির্মাণ প্রকল্প সম্পন্ন করেছে। স্বাধীনতা পূর্ব থেকে আজ পর্যন্ত বেশ কিছু গুরুত্বপূর্ণ নির্মাণ প্রকল্প এখানে তালিকাভুক্ত করা হয়েছে- এক্সিস মল, বিদ্যুৎ ভবন, ভারত সেবা আশ্রম, পরেশনাথ মন্দির, সেন্ট পলস ক্যাথেড্রাল, নাখোদা মসজিদ, দক্ষিণেশ্বর মন্দির, ন্যাশনাল লাইব্রেরি, স্কটিশ চার্চ কলেজ, মেট্রো সিনেমা, স্টেটসম্যান হাউস, স্টক এক্সচেঞ্জ বিল্ডিং, গ্র্যান্ড হোটেল, রয়্যাল ক্যালকাটা গলফ ক্লাব, ক্যালকাটা ব্যাঙ্ক, রয়্যাল ক্যালকাটা গলফ ক্লাব, রয়্যাল ক্যালকাট ক্লাব, নব দিগন্ত মাল্টি লেভেল কার পার্কিং, স্নেহদিয়া, KMC বিল্ডিং, CESC-এর মুলিজোর পাওয়ার স্টেশন, সাউদার্ন জেনারেটিং স্টেশনের পাওয়ার প্ল্যান্ট স্ট্রাকচার, বোঙ্গাইগাঁও তাপবিদ্যুৎ কেন্দ্র (আসাম), হুগলি নদীর তলদেশে টানেল বোটানিক্যাল গার্ডেন এবং গার্ডেন রিচ সংযোগকারী (দক্ষিণ জেনারেটিং স্টেশন), ফ্রেসারগুং, শঙ্কাউপুর, নামখানায় ফিশিং হারবার কমপ্লেক্স, TISCO জামশেদপুর এর আধুনিকীকরণ, INDAL(বেলুর), সায়েন্স সিটির ডায়নামেশন বিল্ডিং ইত্যাদি
পট্টিকেরা

পট্টিকেরা ছিল প্রাচীন বাংলার একটি জনপদ। খ্রিস্টীয় সপ্তম- অষ্টম শতাব্দীর দিকে কুমিল্লা অঞ্চলের ময়নামতিতে এর অবস্থান ছিলো। ১২২০ খ্রিস্টাব্দে উৎকীর্ণ রণবঙ্কমল্ল হরিকলদেব-এর তাম্রশাসনে দুর্গ ও মঠ সমৃদ্ধ রাজধানী পট্টিকেরা-র বিবরণ পাওয়া যায়। বর্তমানে পটিকর পরগনার মাঝে এই নামের অস্তিত্ব খুজে পাওয়া যায়। অষ্টসাহস্রিকা প্রজ্ঞাপারমিতা' বৌদ্ধ পুঁথিতেও এর উল্লেখ আছে। ষষ্ঠ থেকে এয়োদশ শতাব্দীর মধ্যে সমতটের পাঁচটি রাজধানীর একটি ছিল পট্টিকেরা ।
১০১৫ খ্রিস্টাব্দে লিখিতপুঁথিতে ষোড়শভুজা এক দেবীর চিত্রে আছে “পট্টিকেরে চুন্দাবরভবনে চুন্দা”। এর দ্বারা প্রমাণিত হয় এখানে বৌদ্ধ চুন্দা দেবীর মূর্ত্তি ছিল এবং ৩০০-৪০০ বছর পূর্বে এটি সমৃদ্ধ জনপদ ছিল। ব্রহ্মদেশের ঐতিহাসিক আখ্যানে পট্টিকেরা রাজ্যের উল্লেখ আছে। চন্দ্র বংশের রাজারা পট্টিকেরা শাসন করতেন। একাদশ শতকের মাঝামাঝি তাদের পতন হয় বলে ধারণা করা হয়। এরপর আরেকটি রাজবংশ বংশ গড়ে উঠে। চন্দ্রের পর দেববংশীয় রাজগণ এই অঞ্চলের রাজা ছিলেন। তাদেরএক রাজার নাম ছিল রণবঙ্কমল্ল শ্রীহরিকলদেব(১২০৪-১২২১) । রাজা রণবঙ্কমল্ল শ্রীহরিকলদেব -এর মন্ত্রীর নাম ছিল শ্রীধড়ি-এব ও তার বাবার নাম ছিল হোদি এব। ওই সময়ের তাম্রশাসনের লেখকের নাম ছিল মেদিনী-এব। এই নামগুলির সঙ্গে পট্টিকেরা রাজ্যের পার্শ্ববর্তী ব্রহ্মদেশ বা বার্মার অধিবাসীদের নামের গভীর সাদৃশ্য রয়েছে। 
ঢাকা জাদুঘরের অধ্যক্ষ নলিনী কান্ত ভট্টাশালী ১৯১৭ সালে শালবন বিহার এলাকায় যান এবং তার অনুসন্ধানের পর ধ্বংসাবশেষটিকে রণবংকমল্ল হরিকেল দেবের তাম্রশাসনের (খৃষ্টীয় তের শতক) দুর্গ ও বিহার পরিবেষ্টিত পট্টিকেরা নগর বলে দাবি করেন। যদিও অপর প্রত্নতাত্ত্বিকরা বলেন এটি ছিল জয়কর্মান্তবসাক নামক একটি প্রাচীন নগরীর ধ্বংসাবশেষ। 
‘পট্টিকের’ নাম অঙ্কিত কিছু মুদ্রা পাওয়া গেছে।বিশেষজ্ঞগণের অনুমান যে, কুমিল্লার পট্টিকেরা পরগণা থেকেই এসব মুদ্রা প্রকাশিত হয়েছিল। ময়নামতি চারপত্রমুড়ায় প্রাপ্ত লড়হচন্দ্রের তাম্রলিপিতে সমতট আমলে পট্টিকেরকে ভূমিদানের কথা জানা যায়।
একে ত্রিপুরা রাজ্যের রাজধানীও বলেছেন অনেকে।
এর বর্তমান অবস্থা কোথায় এই বিষয়ে কোন তথ্য পাওয় যায়নি। ধারণা করা হয় কুমিল্লার লালমাই ও ময়নামতি অঞ্চলে এর অবস্থান।
রাজশাহী মহিলা ফাজিল মাদ্রাসা

রাজশাহী মহিলা ফাজিল মাদ্রাসা বাংলাদেশের রাজশাহীর একটি উল্লেখযোগ্য স্নাতক মহাবিদ্যালয় সমমান ফাজিল মাদ্রাসা। আব্দুস সালাম আল-মাদানী ও তার সহযোগীদের প্রচেষ্টায় মাদ্রাসাটি ১৯৭৯ সালে রাজশাহীর বোয়ালিয়া থানায় প্রতিষ্ঠিত হয়। এটি বর্তমানে বাংলাদেশ মাদ্রাসা শিক্ষাবোর্ডের নিয়ন্ত্রাধীনে পরিচালিত। এটি বোয়ালিয়া থানার মধ্যে অন্যতম নারী শিক্ষার প্রতিষ্ঠান, এই মাদ্রাসায় শুধু নারীরাই শিক্ষা গ্রহণ করতে পারে। মাদ্রাসাটি প্রায় ১৫ শতাংশ (৬৯০০ বর্গফুট) জমির উপরে প্রতিষ্ঠিত। এটি বর্তমানে ঢাকার ইসলামি আরবি বিশ্ববিদ্যালয়ের অধীনে পরিচালিত হয়ে থাকে।
১৯৭৯ সালে রাজশাহীর বোয়ালিয়ায় ইসলামি শিক্ষার জন্য নারীদের অগ্রগামী করতে এই মাদ্রাসার শুরু হয়। রাজশাহী বিশ্ববিদ্যালয়ের আরবী বিভাগের অধ্যাপক আব্দুস সালাম আল-মাদানী, সরকারি ল্যাবরেটরি হাইস্কুলের শিক্ষক মাওলানা মোহাম্মদ আশরাফ আলী, এইচ.এইচ.এম. সাঈদ প্রভৃতি ব্যক্তিদের উদ্যোগে এই মাদ্রাসার কার্যক্রম শুরু হয়। এছাড়াও স্থানীয় অবসরপ্রাপ্ত অধ্যক্ষ আমাতুন মুজাহিদ এই মাদ্রাসা প্রতিষ্ঠার জন্য নানা পরামর্শ দিয়ে সাহায্য করেন, স্থানীয় দাতাগণ মাদ্রাসা প্রতিষ্ঠায় অর্থের যোগান দেন। ১৯৭৯ সালে প্রতিষ্ঠার পরে ১৯৯১ সালে মাদ্রাসাটি বাংলাদেশ মাদরাসা শিক্ষা বোর্ড থেকে সাধারণ বিভাগে দাখিল শ্রেণী খোলার অনুমতি পায় এবং ১৯৯৪ সালে দাখিল শ্রেণী এমপিও ভুক্ত হয়। এরপর ১৯৯৮ সালে আলিম শ্রেণী চালু করা হয়, এবং ২০০৪ সালে আলিম শ্রেণী এমপিও ভুক্ত হয়। এরপরে মাদ্রাসাটি কুষ্টিয়া ইসলামী বিশ্ববিদ্যালয়ের অধীনে ফাজিল শ্রেণী খোলার সুযোগ লাভ করে, বর্তমানে এটি ইসলামি আরবি বিশ্ববিদ্যালয়ের অধীনে পরিচালিত হয়ে থাকে।
এই মাদ্রাসায় ১ম শ্রেণী হতে আলিম শ্রেণী পর্যন্ত প্রায় ৪০০ শত ছাত্রী পড়াশোনা করে, এবং ফাজিল শ্রেণীতেও কিছু ছাত্রী পড়াশোনা করে। মাদ্রাসার সকল ছাত্রী বিনা বেতনে পড়াশোনা করে এবং সরকার ফ্রিতে বই বিতরণ করা হয়। মাদ্রাসাটি ফলাফল সন্তোষজনক, প্রতিবছর ৫ম, ৮ম, দাখিল, আলিম শ্রেণীর প্রায় শতভাগ ছাত্রী পরীক্ষায় পাশ করে থাকে। এছাড়াও ছাত্রীদের ফ্রিতে থাকা-খাওয়ার জন্য একটি লিল্লাহ বোর্ডিং চালু আছে, এখানে প্রায় শতাধিক ছাত্রী ফ্রিতে থাকা ও খাওয়ার সুযোগ পেয়ে থাকে।
শফিকুল হক

আবু রহমত মুহাম্মদ শফিকুল হক (১৮৯৮-১৯৫৮) একজন ইসলামি পণ্ডিত ও স্বাধীনতা সংগ্রামী।। ভারতের আসাম প্রদেশে ইসলামি শিক্ষা বিস্তারে তার ব্যাপক ভূমিকা রয়েছে। ১৯৫৫ সালে তিনি ‘তানজিম-ই-মাদারিস কৌমিয়া’ শিক্ষাবোর্ড, আসাম-এর প্রতিষ্ঠা করেন,<ref>
সান ফ্রান্সেসকো, গুয়ালদো তাদিনো

সান ফ্রান্সিসকো একটি গথিক - শৈলীর রোমান ক্যাথলিক গির্জা যা ইতালির উম্ব্রিয়া অঞ্চলের গুয়ালদো তাদিনো অঞ্চলের পিয়াজা মার্টিরি ডেলা লিবার্তায় অবস্থিত।এটি গুয়ালদো তাদীনো ক্যাথেড্রালের বিপরীতে অবস্থিত।ফ্রান্সিস্কান আদেশে গির্জার নির্মাণ ১২৪১ সালে শুরু হয় এবং ১৩১৫ সালে সম্পন্ন হয়। গির্জার ম্যাটিও দা গুয়ালদোর ফ্রেস্কো রয়েছে। এবং সান ভেরেকন্ডোর মাস্টার দ্বারা কাজ।
ঝিংগাবাড়ী ফাজিল ডিগ্রি মাদ্রাসা

ঝিংগাবাড়ি ফাজিল ডিগ্রি মাদ্রাসা বাংলাদেশের সিলেটের কানাইঘাট উপজেলার ঝিংগাবাড়ি এলাকায় অবস্থিত একটি অতি প্রাচীন মাদ্রাসা। প্রচলিত তথ্যমতে ঝিংগাবাড়ি ফাজিল মাদ্রাসা বাংলাদেশের সর্বপ্রথম আলিয়া মাদ্রাসা, এটি ১৮৭৪ সালে প্রতিষ্ঠিত হয়েছিলো। প্রতিষ্ঠা সাল অনুসারে এটি আলিয়া ও কওমি মাদ্রাসার মধ্যে সবচেয়ে প্রাচীন মাদ্রাসা। মাদ্রাসার দাখিল ও আলিম শ্রেণী এটি বাংলাদেশ মাদ্রাসা শিক্ষাবোর্ড কর্তৃক পরিচালিত হয় এবং ফাজিল শ্রেণী ইসলামি আরবি বিশ্ববিদ্যালয়ের অন্তর্ভুক্ত। মাদ্রাসার বর্তমান অধ্যক্ষের নাম মাওলানা মো. হাফিজুর রহমান, যিনি জাতীয় শিক্ষা সপ্তাহ ২০২৩-এ উপজেলার শ্রেষ্ঠ প্রতিষ্ঠান প্রধান নির্বাচিত হোন।
ঝিংগাবাড়ি ফাজিল মাদ্রাসা প্রাথমিকভাবে আলিয়া মাদ্রাসা না কওমি মাদ্রাসা হিসাবে কার্যক্রম শুরু করেছিলো, এই তথ্য ভালোমত পাওয়া যায়না। তবে এটি আলিয়া ও কওমি মাদ্রাসা উভয় সিলেবাসের সাথে সমন্বয় রেখে পাঠদান করতো। এই মাদ্রাসার অধ্যক্ষ মাওলানা হাফিজুর রহমান বলেছেন,
মৌলভি হাবিবুল্লাহ ভারতবর্ষের নানাস্থানে ভ্রমণ করে জ্ঞান অর্জন করেছিলো, সেই জ্ঞান থেকেই তিনি সিলেটে একটি মাদ্রাসা প্রতিষ্ঠার উদ্যোগ নেন। ১৮৭৪ সালে তিনি এই মাদ্রাসা প্রতিষ্ঠার পর দীর্ঘদিন মাদ্রাসার প্রধান হিসাবে দায়িত্বরত ছিলেন। এরপর তার অবসর গ্রহণের পর তার দুই সন্তান আব্দুল বারি ও ইবরাহিম আলি মাদ্রাসাটির দায়িত্ব গ্রহণ করেন। তারা দুইজন মৌলভি আব্দুর রহিম চৌধুরি নামে এক পণ্ডিতকে মাদ্রাসার প্রধান হিসাবে নিয়োগ প্রদান করেন। এরপর থেকেই মারাসার সুনাম চারিকে ছড়িয়ে পরে।
মাদ্রাসার শিক্ষার্থী সংখ্যা বৃদ্ধি পেতে থাকে, মাদ্রাসায় ধীরে ধীরে দাখিল ও আলিম শ্রেণী চালু করা হয়। সেইসময় মাদ্রাসাটি কলকাতা আলিয়া মাদ্রাসার তত্ত্বাবধায়নে পরিচালিত হতো। ১৯২৭ সালে মাদ্রাসায় ফাজিল স্তর বা এর সমমান ডিগ্রি চালু করা হয়। এরপরে ১৯৮৯ সালে নদীভাঙনের কবলে পরে মাদ্রাসার অবকাঠামো সম্পূর্ণভাবে ধ্বংস হয়ে যায়, তবে নথিপত্র ও শিক্ষার্থী সরিয়ে নিয়ে এসে বর্তমানের স্থানে পুনরায় মাদ্রাসার কার্যক্রম শুরু করা হয়। 
২০০৬ সালের "ইসলামী বিশ্ববিদ্যালয় সংশোধনী আইন, ২০০৬" মোতাবেক আলিয়া মাদ্রাসার ফাযিল (স্নাতক ডিগ্রি) ও কামিল (স্নাতকোত্তর) ডিগ্রিকে কুষ্টিয়া ইসলামী বিশ্ববিদ্যালয়ের অধিভুক্ত হয়। তখন এই মাদ্রাসাটিও ইবি অধিভুক্তি লাভ করে। এরপর ২০১৬ সালে মাদ্রাসা শিক্ষাকে আরও আধুনিকরন করার জন্য ইসলামি আরবি বিশ্ববিদ্যালয় প্রতিষ্ঠা করা হলে, এটি সেখানে স্থানান্তরিত করা হয়। ২০১৬ সালে মাদ্রাসার ১৪১ তম ওয়াজ মাহফিলকে কেন্দ্র করে স্থানীয় পত্রিকা সাপ্তাহিক অপূর্ব সিলেট পত্রিকার উদ্যোগে মাদ্রাসার ইতিহাস ঐতিহ্য সম্পর্কিত একটি বিশেষ ম্যাগাজিন প্রকাশ করা হয়।
ঝিংগাবাড়ি আলিয়া মাদ্রাসায় প্রাথমিক শিক্ষাস্তর ইবতেদায়ী থেকে শুরু করে ফাজিল শ্রেণী পর্যন্ত রয়েছে। এছাড়ারাও এই মাদ্রাসার দাখিল ও আলিম উভয় স্তরে বিজ্ঞান ও মানবিক শাখা বিদ্যমান রয়েছে। এই মাদ্রাসার শিক্ষার্থীরা পড়াশোনা সংক্রান্ত বিভিন্ন প্রতিযোগিতায় অংশগ্রহণ করে থাকে। বিজ্ঞান বিভাগের শিক্ষার্থীরা বিজ্ঞান মেলায় অংশগ্রহণ করে থাকে। এছাড়াও এই মাদ্রাসার ফাজিল আল কুরআন এন্ড ইসলামিক স্টাডিজ, আল হাদিস এন্ড ইসলামিক স্টাডিজ, দাওয়াহ প্রভৃতি বিভাগ চালু আছে। ফাজিল পর্যায়ের ছাত্রদের বিষয়ভিত্তিক গবেষণার সুযোগ রয়েছে।
মো. ইকবাল কবির

মো. ইকবাল কবির, যিনি মো. ইকবাল কবির লিটন নামেও পরিচিত, বাংলাদেশ সুপ্রিম কোর্টের হাইকোর্ট বিভাগের একজন বিচারক। 
কবির ১৯৬৭ সালের ১০ নভেম্বর জন্মগ্রহণ করেন। তিনি ঢাকা বিশ্ববিদ্যালয় থেকে আইনে স্নাতকোত্তর ডিগ্রি অর্জন করেন।
১৯৯২ সালের ১০ মে কবির জেলা আদালতের আইনজীবী হয়।
১৯৯৫ সালের ২৪ জানুয়ারি কবির বাংলাদেশ সুপ্রিম কোর্টের হাইকোর্ট বিভাগের আইনজীবী হয়।
২০১৫ সালের ১২ ফেব্রুয়ারি কবির বাংলাদেশ সুপ্রিম কোর্টের হাইকোর্ট বিভাগের অতিরিক্ত বিচারক নিযুক্ত হন। ৯ জুন কবির ও বিচারপতি নাইমা হায়দার বাংলাদেশ পুলিশকে বাংলাদেশ জাতীয়তাবাদী দলের মহাসচিব মির্জা ফখরুল্লাম আলমগীরকে বঙ্গবন্ধু শেখ মুজিব মেডিকেল বিশ্ববিদ্যালয়ে নিয়ে যাওয়ার নির্দেশ দেন।
২০১৭ সালের ৮ ফেব্রুয়ারি কবিরকে বাংলাদেশ সুপ্রিম কোর্টের হাইকোর্ট বিভাগের স্থায়ী বিচারক করা হয়।
২০১৮ সালের ডিসেম্বরে কবির এবং বিচারপতি সৈয়দ রেফাত আহমেদ ২০১৮ সালের ৩১ ডিসেম্বর নির্ধারিত একাদশ জাতীয় সংসদ নির্বাচনে প্রাক্তন প্রধানমন্ত্রী বেগম খালেদা জিয়াকে মনোনয়ন বাতিলের নির্বাচন কমিশনকে চ্যালেঞ্জ করে একটি পিটিশনের উপর বিভক্ত রায় দেন। বিচারপতি সৈয়দ রেফাত আহমেদ নির্বাচন কমিশনকে খালেদা জিয়াকে প্রার্থী হিসেবে গ্রহণ করতে বলেন , অন্যদিকে কবির খালেদা জিয়াকে নির্বাচনে অংশগ্রহণ থেকে বিরত রাখতে সমর্থন করেন।
কবীর ধানমন্ডি আইন কলেজের উপ - অধ্যক্ষ।
কবির ও বিচারপতি মুস্তাফা জামান ইসলাম ২০০২ সালের মে মাসে প্রধানমন্ত্রী শেখ হাসিনাকে নিয়ে সাতক্ষীরায় একটি গাড়িবহরে হামলার দায়ে আট আসামিকে জামিন দেন। ২০২১ সালের ডিসেম্বরে কবির এবং বিচারপতি মো. আশফাকুল ইসলাম একটি রায়ে শেখ আবদুল হাকিমের কপিরাইটকে স্বীকৃতি দেন , যা ছিল তাঁর লেখা বইগুলির উপর লেখা ছিল এবং মাসুদ রানার স্রষ্টা কাজী আনোয়ার হোসাইনের দাবি নয় ।
মনীষা মালহোত্রা

মনীষা মালহোত্রা ( "মণিষা মালহোত্রা" ; জন্ম ১৯শে সেপ্টেম্বর ১৯৭৬) ভারতের একজন অবসরপ্রাপ্ত টেনিস খেলোয়াড়।
২০০৩ সালের ২১শে এপ্রিল তিনি সিঙ্গলসে তাঁর খেলোয়াড় জীবনের সর্বোচ্চ ৩১৪ মর্যাদাক্রম অর্জন করেছিলেন। ডাবলসে, ২০০২ সালের ৮ই এপ্রিল তিনি ডব্লিউটিএ টেনিস র‌্যাংকিংয়ে ১৪৯ নম্বরে উঠেছিলেন। তাঁর খেলোয়াড় জীবনে, তিনি আইটিএফ মহিলা সার্কিটে পাঁচটি একক এবং সাতটি দ্বৈত শিরোপা জিতেছেন।
ফেড কাপে ভারতের হয়ে খেলে, মালহোত্রার জয়-পরাজয়ের রেকর্ড হলো ১৭-১৫।
মনীষা ২০০০ সিডনি অলিম্পিকে মহিলাদের দ্বৈত বিভাগে ভারতের প্রতিনিধিত্ব করেছিলেন, নিরুপমা বৈদ্যনাথনের সাথে অংশীদারিত্ব করেছিলেন কিন্তু প্রথম রাউন্ডে জেলেনা ডকিচ এবং রেনা স্টাবসের কাছে হেরে যান। 
সুইজারল্যান্ডে ২০০১ প্রিকন ওপেনে, তিনি প্রথম বাছাই পর্বে মাজা পালাভারসিচের কাছে পরাজিত হন। ডব্লিউটিএ -লেভেলে এটাই ছিল তাঁর প্রথম ম্যাচ।
মনীষার সবচেয়ে সফল বছর ছিল ২০০২ সালে, সেই বছর তিনি বুসান এশিয়ান গেমসে রানার্সআপ হয়েছিলেন এবং মহেশ ভূপতির সাথে অংশীদারিত্বে মিশ্র দ্বৈত বিভাগে রৌপ্য পদক জিতেছিলেন।
মনীষা তিনটি ম্যাচ জিতে ২০০৩ এপি ট্যুরিজম হায়দ্রাবাদ ওপেনের জন্য যোগ্যতা অর্জন করেছিলেন, কিন্তু প্রথম রাউন্ডে তিনি তাতিয়ানা পাউচেকের কাছে হেরে যান। ডব্লিউটিএ -লেভেলে এটি ছিল তাঁর দ্বিতীয় এবং শেষ টুর্নামেন্ট।
তিনি ২০০৪ সালে পেশাদার টেনিস থেকে অবসর নেন। ২০০৩ সালের ডিসেম্বরের প্রথম দিকে, চীনের শেনচেনে ৫০,০০০ ডলারের আইটিএফ টুর্নামেন্টে জাপানের মাকি আরাইয়ের বিপক্ষে প্রথম কোয়ালিফাইং রাউন্ডে তাঁর শেষ একক ম্যাচটি তিনি হেরে গিয়েছিলেন। তাঁর শেষ দ্বৈত ম্যাচ তিনি ২০০৪ ফেড কাপে খেলেছিলেন, সেখানে তিনি নিজের তিনটি টাই জিতেছিলেন (উজবেকিস্তান, দক্ষিণ কোরিয়া এবং তাইওয়ানের বিপক্ষে), এবং একটি হেরেছিলেন (ইন্দোনেশিয়ার বিপক্ষে) (সবগুলি সানিয়া মির্জাকে সঙ্গে নিয়ে)।
তিনি সানিয়া মির্জাকে সঙ্গে নিয়ে "দীর্ঘতম ফেড কাপ টাই ব্রেকের" (২১-১৯) রেকর্ডের অধিকারী, এটি তাঁরা ২০০৪ সালে উজবেকিস্তানের বিরুদ্ধে অর্জন করেছিলেন।
গোপালপুর দারুল উলুম কামিল মাদ্রাসা

গোপালপুর দারুল উলুম কামিল মাদরাসা বাংলাদেশের টাঙ্গাইল জেলার গোপালপুর উপজেলার একটি উল্লেখযোগ্য আলিয়া মাদ্রাসা। এটি ১৯৬৪ সালে স্থানীয় শিক্ষানুরাগী ব্যক্তিদের প্রচেষ্টায় প্রতিষ্ঠিত হয়। মাদ্রাসাটি ঢাকা বিভাগের মধ্যে ভালো ফলাফল করে থাকে। মাদ্রাসাটির দাখিল ও আলিম স্তর বাংলাদেশ মাদ্রাসা শিক্ষাবোর্ড কর্তৃক পরিচালিত হয়, আর ফাজিল ও কামিল স্তর ইসলামি আরবি বিশ্ববিদ্যালয় কর্তৃক পরিচালিত হয়। এই মাদ্রাসাটি প্রতিবছর দাখিল থেকে কামিল পর্যন্ত সব পরীক্ষার কেন্দ্র হিসেবে ব্যবহৃত হয়। মাদ্রাসার বর্তমান ভারপ্রাপ্ত অধ্যক্ষের নাম মাওলানা সরাফত উল্লাহ।
১৯৬৪ সালে টাঙ্গাইল জেলার গোপালপুর উপজেলায় ইসলামি আধুনিক শিক্ষার প্রসার ঘটানোর প্রয়োজন অনুভব করেন স্থানীয় ব্যক্তিবর্গ। সেই প্রেক্ষিতেই এই মাদ্রাসাটি স্থাপন করা হয়। মাদ্রাসা প্রতিষ্ঠার পর থেকেই এটি অত্র অঞ্চলে ইসলামি শিক্ষার প্রসার ঘটাতে সক্ষম হয়েছে। মাদ্রাসাটি প্রতিষ্ঠার পরে পাকিস্তান সরকার কর্তৃক অনুমোদন লাভ করে। এরপরে শিক্ষার্থী সংখ্যা বৃদ্ধির সাথে সাথে দাখিল ও আলিম শ্রেণী চালু করা হয়। এরপর ২০০৬ সালে ইসলামী বিশ্ববিদ্যালয় আইনের ২০০৬ সালের সংশোধনীতে ফাজিল ও কামিল মাদ্রাসাগুলোকে অধিভুক্তের সিদ্ধান্ত নেওয়া হয়, এরপরে মাদ্রাসাটি ইসলামী বিশ্ববিদ্যালয় কুষ্টিয়ার অধিভুক্তি লাভ করে। এরপরে ২০১৬ সালে ইসলামি আরবি বিশ্ববিদ্যালয় প্রতিষ্ঠা লাভ করলে, এটি সেই বিশ্ববিদ্যালয়ে স্থানান্তর করা হয়।
হয়বতনগর এ.ইউ কামিল মাদরাসাটিতে কামিল স্নাতকোত্তর পর্যায়ে তিনটি বিভাগ চালু রয়েছে। মাদ্রাসাটিতে দাখিল থেকে শুরু করে সর্বোচ্চ পর্যায় কামিল শ্রেণী পর্যন্ত পাঠদান করা হয়।
১। কামিল হাদিস
২। কামিল ফিকহ
৩। কামিল তাফসির
এছাড়াও ফাযিল স্নাতক পর্যায়ে পাস কোর্স ছাড়াও ফাযিল স্নাতক সম্মান পর্যায়ে আল-কোরআন এন্ড ইসলামিক স্টাডিজ বিষয়ে অনার্স কোর্স চালূ আছে।
মাদ্রাসার ফলাফল সর্বদাই ভালো হয়ে থাকে। পাশের হার প্রায়ই ৯৯% বা ১০০% হয়ে থাকে।
আদিত্য-এল১

আদিত্য-এল১ (, "আদিত্য়্অ", , ) এক পরিকল্পিত করোনাগ্রাফি মহাকাশযান যা সূর্যের বায়ুমণ্ডলকে পর্যবেক্ষণ করবে। ভারতীয় মহাকাশ গবেষণা সংস্থা (ইসরো) সহ বিভিন্ন ভারতীয় গবেষণা প্রতিষ্ঠান এর নকশা ও নির্মাণের সঙ্গে যুক্ত। একে সূর্য–পৃথিবী র চারিদিকে এক বলয় কক্ষপথে স্থাপিত করা হবে। সেখানে এটি সূর্যের বায়ুমণ্ডল, সৌরঝড়, এবং পৃথিবীর পরিবেশে এর প্রভাব পর্যবেক্ষণ করবে। আদিত্য-এল১ সূর্য পর্যবেক্ষণের জন্য ভারতের প্রথম মহাকাশ অভিযান, এবং ২৬ আগস্ট ২০২৩-এ এই মহাকাশযানকে মেরু উপগ্রহ উৎক্ষেপণ যানে (পিএসএলভি) করে উৎক্ষেপণ করা হবে।
আদিত্য এল ১ এর প্রধান বিজ্ঞানের উদ্দেশ্যগুলি হল:
মহাকাশ আবহাওয়ার চালক (সৌর বায়ুর উৎপত্তি, রচনা এবং গতিবিদ্যা
জানুয়ারি ২০০৮-এ অ্যাডভাইজরি কমিটি ফর স্পেস রিসার্চ প্রথম আদিত্য মহাকাশযানের প্রস্তাব করেছিল। প্রথমদিকে একে করোনাগ্রাফ সহ এক ছোট কৃত্রিম উপগ্রহ হিসেবে কল্পনা করা হয়েছিল, যা নিম্ন পৃথিবী কক্ষপথে (লিও) সৌর করোনার পর্যবেক্ষণ করবে। ২০১৬–১৭ আর্থিক বর্ষের জন্য পরীক্ষামূলক বাজেট বরাদ্দ করা হয়েছিল। তখন থেকে আদিত্য-এল১ অভিযানের উদ্দেশ্য প্রসারিত হয়েছিল এবং ২০১৮ সালে একে এক সম্পূর্ণ সৌর ও মহাকাশ পরিবেশ মানমন্দির হিসেবে পরিকল্পিত করা হয়েছে, যাকে সূর্য ও পৃথিবীর মাঝের লাগ্রঁজ বিন্দু L-এ স্থাপন করা হবে। সুতরাং মহাকাশ অভিযানটির নাম "আদিত্য-এল১" রাখা হয়েছিল। , উৎক্ষেপণ খরচ বাদ দিয়ে এই অভিযানের জন্য বরাদ্দ খরচ ।
জিন ফিলিপ ভোগেল

জিন ফিলিপ ভোগেল (৯ জানুয়ারি ১৮৭১ - ১০ এপ্রিল ১৯৫৮) ছিলেন একজন ওলন্দাজ ভারততত্ববিদ।
জিন ফিলিপ ভোগেল ছিলেন আমস্টারডামের কোর্টে আইনজীবী এবং তিনি প্রেসিডেন্ট জোহান গ্রেগরিয়াস ভোগেল (1843-1920) এবং তার স্ত্রী জিন অ্যাড্রিয়েন ডু কুয়েসনে ভ্যান ব্রুচেম (১৮৪৪-১৮৯০) এর পুত্র ছিলেন । আলফেন অ্যান ডেন রিজন এবং রটারডাম থেকে তার প্রাথমিক বিদ্যালয় শেষ করে , তিনি ১৮৮৩ সালে আলকমারের উচ্চ বিদ্যালয় ভত্তি হন o পরবর্তীকালে 1886 সালে হারলেমের উচ্চ বিদ্যালয়ে পড়াশোনা করেন। 1890 সালে তিনি প্রাচ্য গবেষণায় আত্মনিয়োগ করতে আমস্টারডাম বিশ্ববিদ্যালয়ে এখন গবেষক হিসাবে যোগ দেন । এখানে ক্রিশ্চিয়ানাস কর্নেলিস উহলেনবকের(1866-1951) শিক্ষা লাভ করেন , তিনি প্রাথমিকভাবে তার শিক্ষকের সাথে সংস্কৃত নিয়ে কাজ করতেন।
আমস্টারডামে ফিরে তিনি স্নাতকোতা লাভ করেন । জুলাই মাসে 1895 সালে তিনি ইউনিভার্সিটি থেকে ডক্টরেট লাভ করেন । 1897 সালের ডিসেম্বরে প্রাচীন ভারতীয় নাটক "মৃচাকটিক" অনুবাদ করেন । 1898 সালে তিনি আমস্টারডাম বিশ্ববিদ্যালয়ে একজন প্রভাষক হিসাবে বসবাস করেন এবং এক বছর পরে ব্রিটিশ ভারতে চলে আসেন এবং , যেখানে তিনি "ইস্ট ইন্ডিয়া কোম্পানির" আর্কাইভাল উত্সগুলি অধ্যয়ন করেন এবং অনুশীলনে সংস্কৃত ভাষার অভিজ্ঞতা লাভ করেন। 1901 সালে তিনি লাহোরে উত্তর ব্রিটিশ ভারতের "আর্কিওলজিক্যাল সার্ভে অফ ইন্ডিয়ার" সুপারিনটেনডেন্ট নিযুক্ত হন এবং 1911 সালে তিনি ব্রিটিশ ভারতে প্রত্নতত্ত্বের অফিসিয়াল ডিরেক্টর-জেনারেল পদ গ্রহণ করেন । যেহেতু 1913 সালে লিডেন বিশ্ববিদ্যালয়ে সংস্কৃতের চেয়ারটি শূন্য হয়ে গিয়েছিল, তাই ভোগেলকে 17 এপ্রিল 1913-এ নিযুক্ত করা হয়েছিল। জানুয়ারী 1914 সালে সংস্কৃত, এর সাহিত্য এবং ভারতীয় প্রত্নতত্ত্বের অধ্যাপক হিসেবে তিনি কাজটি করেন এপ্রিল 1914 সূচনা বক্তৃতা "Bronnen tot kennis van het oude Indië" (জার্মান: "প্রাচীন ভারতের জ্ঞানের উৎস" ) দিয়ে এবং এইভাবে মূল ইনস্টিটিউটের প্রধান হন।
তার কার্যকলাপের সময়কালে, ভোগেল তার সময়ে বিভিন্ন জার্নালে অসংখ্য গবেষণাপত্র লিখেছিলেন, যা তাকে অনেক বিখ্যাত করে তুলেছিল । ১৯১৫ সালে রয়্যাল ডাচ একাডেমি অফ সায়েন্সেসের পূর্ণ সদস্য হন, ১৯৩৫ সালে প্যারিসের এশিয়াটিক সোসাইটির সম্মানসূচক সদস্য পদ লাব করেন, 1939 সালে আমেরিকান ওরিয়েন্টাল সোসাইটির সম্মানসূচক সদস্য হন, 1950 সালে অ্যাকাডেলেস- এর একটি বিদেশী সদস্য হন। এছাড়া লন্ডনের স্কুল অফ ওরিয়েন্টাল অ্যান্ড আফ্রিকান স্টাডিজের সংশ্লিষ্ট সদস্য ছিলেন । এছাড়াও তিনি লক্ষ্ণৌতে "ইউনাইটেড প্রভিন্স হিস্টোরিক্যাল সোসাইটির" একজন সাম্মানিক সদস্য, নেদারল্যান্ডের "ওস্টার জেনুটশ্যাপের" একজন সম্মানিত সদস্য, হ্যানয়ের "ইকোলে ফ্রাঙ্কাইজ ডি'এক্সট্রেম-ওরিয়েন্টের" একজন সম্মানিত সদস্য এবং বার্লিনে পূর্ব এশিয়ান শিল্পের জার্মান সোসাইটির একজন সংশ্লিষ্ট সদস্য ছিলেন। তিনি "কম্প্যানিয়ন" অফ দ্য "অর্ডার অফ দ্য ইন্ডিয়ান এম্পায়ার" এবং নাইট অফ দ্য অর্ডার অফ দ্য ডাচ লায়ন হয়েছিলেন। একাডেমি বছর 1930/31 সালে তিনি লিডেন বিশ্ববিদ্যালয়ের রেক্টর ছিলেন, যেখানে তিনি ফেব্রুয়ারী 1931 "ডি কসমোপলিটান বেটিকেনিস ভ্যান হেট বৌদ্ধধর্ম" (জার্মান: "বৌদ্ধ ধর্মের মহাজাগতিক অর্থ" ) রেক্টরেট ভাষণ অনুষ্ঠিত হয়। 16 এ। 19 সেপ্টেম্বর, 1939-এ, তিনি তার অধ্যাপক পদ থেকে অবসর নেন এবং কার্ন ইনস্টিটিউটের সম্মানসূচক চেয়ারম্যান হন।
ভোগেল 15 তারিখে বিয়ে করেন। এপ্রিল 1913 আমস্টারডামে মারিয়া স্ট্রম্পলার (1879-1959), মেশিন প্রস্তুতকারক কোয়েনরাড হেনড্রিক স্ট্রামফ্লারের (1843-1910) কন্যাকে । বিয়ে করেও তিনি দুর্ভাগ্য বসত নিঃসন্তান রয়ে গেলেন ।
মঞ্জুলকৃষ্ণ ঠাকুর

২০১১ সালের পশ্চিমবঙ্গ বিধানসভা নির্বাচন থেকে মঞ্জুল কৃষ্ণ ঠাকুর গাইঘাটা বিধানসভা কেন্দ্র থেকে বিধানসভার সদস্য নির্বাচিত হন। ২০১৬ পর্যন্ত তিনি ওই কেন্দ্রের বিধায়ক ছিলেন।
তিনি ঠাকুরনগরের মতুয়াবাড়ির দ্বিতীয় পুত্র। বনগাঁ লোকসভা কেন্দ্রের প্রাক্তন সংসদ কপিল কৃষ্ণ ঠাকুর তার বড়ো দাদা।
তার এক পুত্র শান্তনু ঠাকুর ২০১৯ সালের লোকসভা নির্বাচনে বনগাঁ লোকসভা কেন্দ্র থেকে বিজেপি প্রার্থী হিসাবে নির্বাচনে লড়েন এবং সাংসদ এবং পরবর্তীতে কেন্দ্রীয় সরকারের প্রতিমন্ত্রী হিন।
তার আরেক পুত্র সুব্রত ঠাকুর ২০১৫ সালের বনগাঁ লোকসভার উপনির্বাচনে বিজেপি প্রার্থী হিসাবে নির্বাচনে প্রতিদ্বন্দ্বিতা করে তৃতীয় স্থানে শেষ করেন। পরবর্তীতে সুব্রত ঠাকুর ২০২১ সালের পশ্চিমবঙ্গ বিধানসভা নির্বাচনে গাইঘাটা বিধানসভা কেন্দ্র কেন্দ্র থেকে আবারও বিজেপি প্রার্থী হিসাবে নির্বাচনে প্রতিদ্বন্দ্বিতা করেন এবং ওই কেন্দ্রের বিধায়ক নির্বাচিত হন।
হাতিয়া দারুল উলুম কামিল মাদ্রাসা

হাতিয়া দারুল উলুম কামিল স্নাতকোত্তর মাদ্রাসা বাংলাদেশের নোয়াখালী জেলার একটি উল্লেখযোগ্য প্রাচীন আলিয়া মাদ্রাসা। এটি ১৯৪৮ সালে আবুল হাসানাত মোহাম্মদ আবদুল হাই কর্তৃক ১৯৪৮ সালে প্রতিষ্ঠিত। মাদ্রাসাটি নোয়াখালী জেলার হাতিয়া উপজেলার চরঈশ্বর ইউনিয়নের তালুকদার গ্রামে অবস্থিত। মাদ্রাসাটিতে প্রায় ১১০০ জন শিক্ষার্থী রয়েছে, মাদ্রাসার বর্তমান অধ্যক্ষের নাম আবু ইউসুফ মুহাম্মাদ ইদ্রিস। মাদ্রাসার সভাপতি হলেন হাতিয়া উপজেলা পরিষদ চেয়ারম্যান মো. মাহবুব মোর্শেদ, ১৪ জন পরিচালনা কমিটি দ্বারা মাদ্রাসাটি পরিচালিত হয়ে থাকে। মাদ্রাসার ইআইআইএন নাম্বার ১০৭৪৫১।
ব্রিটিশ ভারতের প্রভাবশালী রাজনীতিবিদ আবুল হাসানাত মোহাম্মদ আবদুল হাই নিজ এলাকায় ইসলামি জ্ঞানের প্রচার ও প্রসারের জন্য এই মাদ্রাসাটি নিজ বাসভবনে প্রতিষ্ঠা করেন। এটি হাতিয়া উপজেলা পরিষদ থেকে ৭.৫ কিলোমিটার দক্ষিনে হাতিয়ার প্রধান সড়কের পার্শ্বে বুড়ির চর ইউনিয়নের রেহানিয়া গ্রামে অবস্থিত। মাদ্রাসাটি প্রতিষ্ঠার জন্য জমি দান করেন প্রতিষ্ঠাতার পুত্র এ এস এম রশিদুল হাই, তিনিও বাংলাদেশ সরকারের গৃহায়ন ও গনপূর্ত মন্ত্রনালয়ের সচিব ছিলেন। ২০১০ সালে নদী ভাঙ্গনের জন্য মাদ্রাসা প্রতিষ্ঠাতার বাড়ির সামনে থেকে বর্তমানে স্থানে নিয়ে আসা হয়।
মাদ্রাসাটি প্রতিষ্ঠার পরে দাখিল ও আলিম শ্রেণীর স্বীকৃতি পায়, এরপরে ১৯৪৮ সালে কলকাতা আলিয়া মাদ্রাসা থেকে ফাজিল শ্রেণীর স্বীকৃতি লাভ করে। ১৯৬৯ সালে পাকিস্তান সরকার থেকে স্বীকৃতি লাভ করে এবং ঢাকা আলিয়া মাদ্রাসার দিকনির্দেশনায় পরিচালিত হতে থাকে। ২০০৬ সালের পূর্বে বাংলাদেশের আলিয়া মাদ্রাসার পরীক্ষা মূলত বাংলাদেশ মাদ্রাসা শিক্ষাবোর্ড নিয়ন্ত্রণ করত। এরপরে ইসলামী বিশ্ববিদ্যালয় আইনের ২০০৬ সালের সংশোধনীরূপে বাংলাদেশের ফাজিল ও কামিল মাদ্রাসাকে ইসলামী বিশ্ববিদ্যালয়, কুষ্টিয়ার অধিভুক্ত করা হয়, সেই প্রেক্ষিতে এই মাদ্রাসাটিও অধিভুক্তি লাভ করে। এরপরে ২০১৬ সালে মাদ্রাসাটি ইসলামি আরবি বিশ্ববিদ্যালয়য়ের অধীনে স্থানান্তরিত হয়।
মাদ্রাসায় ইবতেদায়ী থেকে শুরু করে আলিয়া মাদ্রাসার সর্বোচ্চ পর্যায় কামিল শ্রেণী পর্যন্ত রয়েছে। এই মাদ্রাসার দাখিল ও আলিম পর্যায়ে বিজ্ঞান ও মানবিক উভয় শাখা রয়েছে। বিজ্ঞান বিভাগের ছাত্ররা বিভিন্ন প্রতিযোগিতায় অংশগ্রহণ করে থাকে। এছাড়াও ফাজিল ও কামিল পর্যায়ে আল কুরআন এন্ড ইসলামিক স্টাডিজ, আল হাদিস এন্ড ইসলামিক স্টাডিজ, দাওয়াহ প্রভৃতি বিভাগ চালু আছে। ফাজিল ও কামিল পর্যায়ের ছাত্রদের বিষয়ভিত্তিক গবেষণার সুযোগ রয়েছে।
এই মাদ্রাসা আধুনিক সকল সুযোগ সুবিধা সম্পন্ন একটি মাদ্রাসা। শিক্ষার্থীদের খেলার মাঠ, পড়াশোনার জন্য লাইব্রেরি থেকে শুরু করে গ্রন্থাগার, গবেষণাগার, এবং মেয়েদের জন্য কমন রুম, মেয়েদের অভ্যন্তরীণ সময় কাটানোর জন্য খেলাধুলার সুযোগ প্রভৃতি।
মাদ্রাসার শিক্ষার্থীদের জন্য বিশাল খেলার মাঠ রয়েছে। বেশিরভাগ সময় ছাত্ররা ক্রিকেট, ফুটবল ও ভলিবল খেলে থাকে। শিক্ষার্থীরা অবসর সময়ে বিভিন্ন ভাগ হয়ে মাঠের বিভিন্ন জায়গায় খেলাধুলা করে থাকে। মাদ্রাসা কর্তৃপক্ষ থেকে মাঠের উন্নয়ন ও খেলাধুলার সামগ্রী বহন করা থাকে।
মাদ্রাসার সকল শিক্ষার্থীদের জন্য উন্মুক্ত লাইব্রেরি রয়েছে। দাখিল থেকে শুরু করে কামিল পর্যায়ের সকল শিক্ষার্থীরা এখান থেকে বই ধার নিয়ে পড়াশোনা করতে পারে। মাদ্রাসার গ্রন্থাগারে আল কুরআন, আল হাদিস, তাফসীর, আল ফিকহ, ইসলামের ইতিহাস প্রভৃতি বিষয়ের উপর বহু মূল্যবান বই রয়েছে।
জালালিয়া সিনিয়র ফাজিল মাদ্রাসা

জালালিয়া সিনিয়র ফাজিল ডিগ্রি মাদ্রাসা বাংলাদেশের সিলেট জেলার দক্ষিণ সুরমা উপজেলার জালালপুর বাজারের মালঞ্চ নামক স্থানে অবস্থিত একটি অতি প্রাচীন মাদ্রাসা। এটি ১৮৮৮ সালে মঈজা বানু নামের এক ধার্মিক মহিলা কর্তৃক প্রতিষ্ঠিত হয়েছিলো। মাদ্রাসাটি স্থানীয়ভাবে জালালপুর মাদ্রাসা নামেও পরিচিত। মাদ্রাসাটি বর্তমানে ইসলামি আরবি বিশ্ববিদ্যালয় অধিভুক্ত মাদ্রাসা। এবং দাখিল ও আলিম স্তর পরিচালনার জন্য বাংলাদেশ মাদ্রাসা শিক্ষাবোর্ডের নিয়ন্ত্রাধীন। মাদ্রাসাটির সাধারণ ছাত্র-ছাত্রীদের একটি ছাত্র সংসদ রয়েছে।
মঈজা বানু সিলেট অঞ্চলের একজন ধার্মিক দানশীলা নারী ছিলেন, তিনি ইসলামি শিক্ষাক্ষেত্রে অবদান রাখতেন। সেই হিসেবে ১৮৮৮ সালে তিনি জালালপুর পূর্বভাগের খোজাদিঘীর দক্ষিণ পারে এই মাদ্রাসাটি স্থাপন করেন। এটি একটি জুনিয়র মাদ্রাসা হিসেবে কার্যক্রম শুরু করেছিলো, মাদ্রাসার প্রথম পরিচালক হিসেবে দায়িত্ব পালন করেছিলেন পাতারিয়ার মৌলভি আব্দুল মান্নান চৌধুরী। কথিত রয়েছে, মোছা. মঈজা বানুর প্রচুর ধন-সম্পত্তি ছিল কিন্তু কোন সন্তানাদি ছিল না, এইজন্য তার সম্পত্তি তিনি নানা উন্নয়নমূলক কাজে ব্যয় করতেন। 
আব্দুল মান্নান চৌধুরী মৃত্যুবরণ করলে মাদ্রাসার দায়িত্বে আসেন ক্বারী শরাফত আলী। মঈজা বানু অসুস্থ হয়ে পরলে মাদ্রাসা পরিচালনার জন্য তার জমি-জমা শরাফত আলীকে বুঝিয়ে দেন। কিন্তু মঈজা বানুর মৃত্যুর পরে শরাফত আলী পরিচালনার সময় মাদ্রাসার জমি-জমা হাতছাড়া হয়ে যায়। মাদ্রাসা একসময় অর্থাভাবে বন্ধ হয়ে যায়, দীর্ঘদিন মাদ্রাসাটি বন্ধ অবস্থায় ছিলো।
এরপরে মঈজা বানুর পরিবারের খলিলুর রহমান চৌধুরী পুনরায় মাদ্রাসাটি চালু করার উদ্যোগ গ্রহণ করেন। তার নেতৃত্বে এলাকার সবাই নিয়ে একটা ৭ সদস্যের একটি কমিটি গঠন করা হয়, মূলত এই কমিটিই মাদ্রাসাটি পুনর্জীবিত করে। কমিটির সদস্যগণ হলো:
এই কমিটির উদ্যোগে সাধারণ সভার মাধ্যমে বর্তমানের স্থানে জালালপুর বাজারের বড়ভাগা নদীর নিকটে ঘর নির্মাণ করেন। তখন সর্বসম্মতিক্রমে সিলেটের ধর্মপ্রচারক হজরত শাহজালালের নামে মাদ্রাসার নামকরণ করা হয় "জালালিয়া সিনিয়র মাদরাসা"।
মইজা বানু ১৮৮৮ সালে তিনি জালালপুর পূর্বভাগের খোজাদিঘীর দক্ষিণ পারে এই মাদ্রাসাটি স্থাপন করেন। কিন্তু মঈজা বানুর মৃত্যুর পরে মাদ্রাসাটি খোজাদিঘীর দক্ষিণ পারে অযত্নে অরক্ষিত হয়ে পরে। তাই স্থানীয় ব্যক্তিদের উদ্যোগে মাদ্রাসাটি এই স্থানে থেকে বড়ভাগা নদীর দক্ষিণ তীরে কর্মকার নামক এক ব্যক্তির তত্ত্বাবধায়নে তার বাড়ির পাশে স্থাপন করা হয়, এইস্থানে মাদ্রাসার অবকাঠামো অবস্থা দুর্বল ছিলো। একদিন ব্রিটিশ সরকার থেকে মাদ্রাসা পরিদর্শনে এসে মাদ্রাসার তত্ত্বাবধায়ককে না পেয়ে নেতিবাচক রিপোর্ট জমা দেন। ফলে মাদ্রাসাটি পুনরায় হুমকির মুখে পরে যায়। তৎকালীন সময়ে মাদ্রাসা বোর্ডের কিছু উচ্চ কর্মকর্তাদের পরামর্শে মাদ্রাসাটি বড় ভাগার দক্ষিণ পার থেকে বর্তমানের স্থানে স্থানান্তরিত করা হয়।
মাদ্রাসাটি কার্যক্রমের প্রথম দিকে ভারতের শিলং শিক্ষা বোর্ডের অধীনে পরিচালিত হতো। এরপরে ১৯৪৭ সালে ভারত বিভাজনের পরে ১৯৫৬ সালে আলিম জামাতের স্বীকৃতি লাভ করে এবং ১৯৯৩ সালে বাংলাদেশ মাদ্রাসা শিক্ষাবোর্ড কর্তৃক ফাজিল স্তর চালুর সুযোগ পায় এবং ১৯৯৫ সালে বোর্ড কর্তৃক স্বীকৃতি লাভ করে। ২০০২ সালে ফাজিল ক্লাস এমপিও ভুক্তি লাভ করে।
মাদ্রাসাটি অত্যন্ত প্রাচীন একটি মাদ্রাসা, একাধিকবার মাদ্রাসার প্রশাসনিক কার্যক্রম স্থানান্তর করার প্রয়োজন পরেছে, তাই মাদ্রাসা পরিচালক বা অধ্যক্ষের দায়িত্ব পালনের সাল-তারিখ হুবহু জানা যায়নি। তবে তাদের অনেকের নাম পাওয়া গিয়েছে।
পূর্বভাগে থাকার সময় দায়িত্ব পালনকারী পরিচালক অধ্যক্ষ,
পূর্বভাগ থেকে জালালপুর বাজারে স্থানান্তর করার পর দায়িত্ব পালনকারী পরিচালক অধ্যক্ষ,
ডিম্পল যাদব

ডিম্পল যাদব (জন্ম ১৫ জানুয়ারী ১৯৭৮) একজন ভারতীয় রাজনীতিবিদ। তিনি ২০২২ সালের ডিসেম্বর থেকে মইনপুরি থেকে বর্তমান সংসদ সদস্য এবং এর আগে কনৌজ থেকে দুই মেয়াদে লোকসভার সদস্য হিসাবে দায়িত্ব পালন করেছেন। তিনি সমাজবাদী পার্টির সভাপতি এবং উত্তরপ্রদেশের প্রাক্তন মুখ্যমন্ত্রী অখিলেশ যাদবের স্ত্রী। 
ডিম্পল হলেন প্রয়াত মুলায়ম সিং যাদবের পুত্রবধূ, ভারতের প্রাক্তন প্রতিরক্ষা মন্ত্রী, উত্তর প্রদেশের প্রাক্তন মুখ্যমন্ত্রী এবং সমাজবাদী পার্টির প্রতিষ্ঠাতা-পৃষ্ঠপোষক।
ন্যাস (আচার)

ন্যাস (আক্ষরিক অর্থে, "আমানত" বা "আরোপ করা") হল হিন্দুধর্মের একটি ধারণা। এটি মন্ত্রের নির্দিষ্ট অংশ জপ করার সময় শরীরের বিভিন্ন অংশ স্পর্শ করে। শরীরের উপর মন্ত্রের এই আরোপকে নিজের শরীরের ভিতরে দেবত্বের অর্পণ বা অবস্থান হিসাবে বিবেচনা করা হয়। উদাহরণ স্বরূপ, ন্যাস হল ভাস্কর সাধক ও যোগী হিসাবে তার সরঞ্জামের অংশ।
প্রতিটি মন্ত্র নির্দিষ্ট ন্যাস সঙ্গে যুক্ত করা হয়। বিভিন্ন ধরনের ন্যাস রয়েছে, তার মধ্যে সবচেয়ে গুরুত্বপূর্ণ হল কর ন্যাস এবং অঙ্গ ন্যাস।
সাত নম্বরটি সাধারণত আচারের হ্যান্ডবুকে ন্যাস মন্ত্রের আগে লেখা হয়, যা নির্দেশ করে যে মন্ত্রের আগে সাতটি বিজকসর (পবিত্র অক্ষর) পাঠ করা উচিত।
শ্রীবিদ্যা অনুসারীরা মাতৃকা ন্যাস অনুশীলন করেন।
গিওর্গি গোচোলেইশভিলি

গিওর্গি গোচোলেইশভিলি (, ; জন্ম: ১৪ ফেব্রুয়ারি ২০০১) হলেন একজন জর্জীয় পেশাদার ফুটবল খেলোয়াড়। তিনি বর্তমানে ইউক্রেনীয় ক্লাব শাখতার দোনেৎস্ক এবং জর্জিয়া জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত ডান পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে ডান পার্শ্বীয় মধ্যমাঠের খেলোয়াড় হিসেবে খেলেন।
২০২১ সালে, গোচোলেইশভিলি জর্জিয়া অনূর্ধ্ব-২১ দলের হয়ে জর্জিয়ার বয়সভিত্তিক পর্যায়ে অভিষেক করেছিলেন। প্রায় এক বছর যাবত জর্জিয়ার বয়সভিত্তিক দলের হয়ে খেলার পর, তিনি ২০২২ সালে জর্জিয়ার হয়ে আন্তর্জাতিক পর্যায়ে অভিষেক করেছেন; জর্জিয়ার জার্সি গায়ে তিনি এপর্যন্ত ৪ ম্যাচে অংশগ্রহণ করেছেন।
গিওর্গি গোচোলেইশভিলি ২০০১ সালের ১৪ই ফেব্রুয়ারি তারিখে জর্জিয়ার কুতাইসিতে জন্মগ্রহণ করেছেন এবং সেখানেই তার শৈশব অতিবাহিত করেছেন।
গোচোলেইশভিলি জর্জিয়া অনূর্ধ্ব-২১ দলের হয়ে খেলার মাধ্যমে জর্জিয়ার প্রতিনিধিত্ব করেছেন। ২০২১ সালের ২৯শে মার্চ তারিখে তিনি প্রীতি ম্যাচে বেলারুশ অনূর্ধ্ব-২১ দলের বিরুদ্ধে ম্যাচে জর্জিয়া অনূর্ধ্ব-২১ দলের হয়ে আন্তর্জাতিক পর্যায়ে অভিষেক করেছেন।
তিনি ২০২৩ উয়েফা ইউরোপীয় অনূর্ধ্ব-২১ চ্যাম্পিয়নশিপের জন্য ২০২৩ সালের জুন মাসে প্রকাশিত ২৩ সদস্যের জর্জিয়া অনূর্ধ্ব-২১ দলে স্থান পেয়েছেন।
ব্রহ্মাজী

ব্রহ্মাজি (জন্ম ২৫ এপ্রিল ১৯৬৫) একজন ভারতীয় অভিনেতা যিনি তেলুগু সিনেমায় তার কাজের জন্য সবচেয়ে বেশি পরিচিত। তিনি পরিচালক কৃষ্ণ ভামসির চলচ্চিত্রে একজন নিয়মিত অভিনেতা। ব্রহ্মাজি কৃষ্ণ ভামসির পরিচালক হিসেবে প্রথম চলচ্চিত্র "গুলাবি" তে একটি গুরুত্বপূর্ণ ভূমিকায় আবির্ভূত হন।
তিনি কৃষ্ণ ভামসির দ্বিতীয় চলচ্চিত্র "নিন্নে পেল্লাদাতা" তে হাজির হন। কৃষ্ণ ভামসি "সিন্ধুরম" সিনেমায় তাকে নায়ক বানিয়েছিলেন। পরবর্তীতে ব্রহ্মাজী চরিত্র শিল্পী হিসেবে চালিয়ে যান। তিনি "সামাক্কা সারাক্কা", "ইন্সপেক্টর, কাকি", "আইডিয়া", "আন্দারিকি বন্দনালু", "অধ্যাক্ষ", "ধুম ধাম", "আববো ভাদা", "কুম্বাকোনাম", এবং "এনএইচ-৫" এর মতো চলচ্চিত্রে প্রধান ভূমিকায় অভিনয় করেছিলেন। তিনি ২০১৮ সালে ১৬ তম সন্তোষম ফিল্ম অ্যাওয়ার্ডে 'সন্তোশাম আল্লু রামালিঙ্গাইয়া স্মারকম অ্যাওয়ার্ড' পেয়েছেন বিভিন্ন তেলুগু ছবিতে তার কমিক ভূমিকার জন্য।
ব্রহ্মাজীর কলেজের দিনগুলিতে, তিনি সুপারস্টার কৃষ্ণের একজন বড় ভক্ত ছিলেন। ব্রহ্মাজির বাবা নেল্লোরে একজন তহসিলদার হিসাবে কাজ করতেন, যখন জেভি সোমায়াজুলু একজন প্রখ্যাত মঞ্চ অভিনেতা, যিনি একজন ডেপুটি কালেক্টরও ছিলেন, তেলুগু ক্লাসিক মুভি শঙ্করাভরণাম- এ অভিনয় করেছিলেন। সিনেমায় তার অভিনয়ের জন্য, রাজস্ব বিভাগের তার সহকর্মীরা জেভি সোমায়াজুলুকে সংবর্ধনা দিয়েছে। তহসিলদারের ছেলে হওয়ায়, ব্রহ্মাজি সংবর্ধনা অনুষ্ঠানে জেভি সোমায়াজুলুকে কাছ থেকে দেখার সুযোগ পেয়েছিলেন। তার বাবার সমস্ত সহকর্মীরা জেভি সোমায়াজুলুর কাছ থেকে আশীর্বাদ নিতে মঞ্চে সারিবদ্ধ হয়েছিলেন।
রঘু বাবু

ইয়েরা রঘু, পেশাগতভাবে রঘু বাবু নামে পরিচিত, একজন তেলুগু কৌতুকাভিনেতা যিনি তার কৌতুক অভিব্যক্তি ও মোক্ষম সময় জ্ঞানের জন্য সুপরিচিত। তেলুগু শিল্পে অনেক সফল ছবিতে কাজ করেছেন তিনি। তিনি বিখ্যাত কৌতুক অভিনেতা এবং চরিত্র অভিনেতা গিরি বাবুর জ্যেষ্ঠ পুত্র। তার জন্মস্থান রবিনুথালা। তিনি ১৯৮৮ সালে বিয়ে করেন। তিনি চলচ্চিত্রে কৌতুকাভিনয়ের অংশে একটি গুরুত্বপূর্ণ ভূমিকা পালন করছেন, বেশ কয়েকটি তেলুগু চলচ্চিত্রে পরিচালকের পছন্দ হিসাবে নিজেকে প্রতিষ্ঠিত করেছেন। তিনি ২০১২ সালে সেরা পুরুষ কৌতুকাভিনেতার জন্য নন্দী পুরস্কারের লাভ করেন।
সন্দীপ শ্রীবাস্তব

সন্দীপ শ্রীবাস্তব () একজন ভারতীয় চিত্রনাট্যকার, গীতিকার ও অভিনেতা। চিত্রনাট্যকার হিসেবে তার উল্লেখযোগ্য কর্মসমূহ হল "অব তক ছপ্পন" (২০০৪), "নিউ ইয়র্ক" (২০০৯), "শিবায়" (২০১৬), ও "শেরশাহ" (২০২১)। তিনি "অব তক ছপ্পন" চলচ্চিত্রের জন্য শ্রেষ্ঠ কাহিনি বিভাগে আইফা পুরস্কার ও শ্রেষ্ঠ চিত্রনাট্য বিভাগে স্ক্রিন পুরস্কারের মনোনয়ন লাভ করেন। এছাড়া তিনি "শেরশাহ" চলচ্চিত্রের জন্য শ্রেষ্ঠ চিত্রনাট্য ও শ্রেষ্ঠ সংলাপ বিভাগে ফিল্মফেয়ার পুরস্কারের মনোনয়ন লাভ করেন।
এছাড়া সন্দীপ "কাবুল এক্সপ্রেস" (২০০৬), "সচিন: আ বিলিয়ন ড্রিমস" (২০১৭)-এর হিন্দি ভাষার সংলাপ এবং ভিডিও গেম "অব তক ছপ্পন: ফ্যাটাল এনকাউন্টার"-এর সংলাপ রচনা করেছেন। তিনি "লাইফ ইন আ... মেট্রো" (২০০৭), "নিউ ইয়র্ক" (২০০৯), "কহানি" (২০১২), "শিবায়" (২০১৬), "বিশ্বরূপম ২" (২০১৮) ও "লুডো" (২০২০) চলচ্চিত্রের গান লিখেছেন।
শ্রীরাম রাঘবন

শ্রীরাম রাঘবন (; জন্ম: ২২ জুন ১৯৬৩) একজন ভারতীয় চলচ্চিত্র পরিচালক ও চিত্রনাট্যকার। তিনি নব্য-নোয়ার মারপিটধর্মী চলচ্চিত্রের ওতোর হিসেবে গণ্য হয়ে থাকেন।
রাঘবন "এক হাসিনা থি" (২০০৪) চলচ্চিত্র দিয়ে পরিচালক হিসেবে আত্মপ্রকাশ করেন। এরপর তিনি অল্যাঁ রেনো-ফুর্তঁ'র ১৯৬২ সালের ফরাসি উপন্যাস "লে মিস্তিফি" অবলম্বনে "জনি গাদ্দার" (২০০৭), মারপিটধর্মী গোয়েন্দা চলচ্চিত্র "এজেন্ট বিনোদ" (২০১২), মাসসিমো কার্লোত্তোর "ডেথস ডার্ক অ্যাবিস" অবলম্বনে "বদলাপুর" (২০১৫)-এর মত সমাদৃত চলচ্চিত্র নির্মাণ করেন।
তিনি "আন্ধাধুন" (২০০৮) চলচ্চিত্র দিয়ে অধিক পরিচিতি অর্জন করেন। চলচ্চিত্রটি বিপুল সমাদৃত হয় এবং ব্যবসাসফল হয়। এই কাজের জন্য তিনি দুটি জাতীয় চলচ্চিত্র পুরস্কার ও দুটি ফিল্মফেয়ার পুরস্কার-সহ বেশ কিছু পুরস্কার অর্জন করেন।
বেচারাম মান্না

প্রথম দিকে বেচারাম মান্না বেশ কয়েকবার পঞ্চায়েত নির্বাচনে প্রতিদ্বন্দ্বিতা করেন। ১৯৯৩ সালের পঞ্চায়েত নির্বাচনে লড়ে বেচারাম মান্না সিঙ্গুর ২ নম্বর গ্রাম পঞ্চায়েতের সদস্য নির্বাচিত হয়ে ছিলেন। 
২০০৮ সালের পঞ্চায়েত নির্বাচনে বেচারাম মান্না পঞ্চায়েত সমিতির প্রার্থী হিসাবে নির্বাচনে প্রতিদ্বন্দ্বিতা করেন এবং জয়লাভ করে সিঙ্গুর পঞ্চায়েত সমিতির সহকারী সভাপতি নির্বাচিত হন।
বেচারাম মান্না অন্যতম প্রথম রাজনৈতক নেতা ছিলেন যাঁরা সিঙ্গুরের টাটা গোষ্ঠীর কারখানা তৈরীর বিরুদ্ধে কথা বলেছিলেন। 
তিনি সিঙ্গুরের কৃষি জমি রক্ষা সমিতির আহ্বায়ক ছিলেন। 
সিঙ্গুরে সফল আন্দোলনের পর বেচারাম মান্না ২০১১ সালের পশ্চিমবঙ্গ বিধানসভা নির্বাচনে হরিপাল বিধানসভা কেন্দ্র থেকে তৃণমূল প্রার্থী হিসাবে প্রতিদ্বন্দ্বিতা করেন এবং বিধায়ক নির্বাচিত হন। নির্বাচনে তৃণমূল কংগ্রেস সরকার গঠন করলে ২০১২ থেকে ১৫ পর্যন্ত বেচারাম মান্না সেই সরকারের বিভিন্ন মন্ত্রণালয়ের দায়িত্বে ছিলেন। 
২০২১ সালে তৃণমূল কংগ্রেস আবারও সরকার গঠন করলে বেচারাম মান্না সেই সরকারের শ্রম দপ্তরের স্বাধীন দায়িত্বপ্রাপ্ত প্রতিমন্ত্রী হন এবং সেই সঙ্গে পরবর্তীতে তাকে কৃষি মন্ত্রকের এবং পঞ্চায়েত ও গ্রাম উন্নয়ন দপ্তরের দায়িত্বও দেওয়া হয়।
১৯৭১ ইন্ডিয়ান এয়ারলাইন্স হাইজ্যাকিং

৩০ জানুয়ারী ১৯৭১-এ, "গঙ্গা" নামে একটি ভারতীয় এয়ারলাইন্সের অভ্যন্তরীণ ফকার এফ২৭, যা শ্রীনগর বিমানবন্দর থেকে জম্মু-সাতওয়ারি বিমানবন্দরে উড়েছিল, ন্যাশনাল লিবারেশন ফ্রন্ট (NLF, জম্মু ও কাশ্মীর লিবারেশন এফ- এর পূর্ববর্তী) এর অন্তর্গত দুই কাশ্মীরি বিচ্ছিন্নতাবাদী দ্বারা হাইজ্যাক করা হয়েছিল। ছিনতাইকারীরা হলেন হাশিম কুরেশি ও তার চাচাতো ভাই আশরাফ কুরেশি। বিমানটিকে পাকিস্তানের লাহোর বিমানবন্দরে নিয়ে যাওয়া হয় যেখানে যাত্রী ও ক্রুদের ছেড়ে দেওয়া হয় এবং বিমানটি পুড়িয়ে দেওয়া হয়। 
ভারতীয় এয়ারলাইন্সের বহরে গঙ্গা ছিল প্রাচীনতম বিমানগুলির মধ্যে একটি এবং ইতিমধ্যেই পরিষেবা থেকে প্রত্যাহার করা হয়েছিল কিন্তু ছিনতাইয়ের কয়েক দিন আগে পুনরায় অন্তর্ভুক্ত করা হয়েছিল। 
ভারতীয় ভূখণ্ডে পাকিস্তানি বিমানের ওভারফ্লাইট নিষিদ্ধ করে হাইজ্যাকিং এবং পরবর্তীতে পুড়িয়ে ফেলার প্রতিশোধ নিয়েছে ভারত দেশগুলির মধ্যে ডিসেম্বর ১৯৭১ সালের যুদ্ধের সময় এই নিষেধাজ্ঞাটি পূর্ব পাকিস্তানে, বর্তমানে বাংলাদেশে সৈন্য চলাচলের উপর উল্লেখযোগ্য প্রভাব ফেলেছিল। পাকিস্তান হাইজ্যাকার এবং অন্যান্য এনএলএফ জঙ্গিদের বিরুদ্ধে ষড়যন্ত্রের অভিযোগ এনে প্রতিক্রিয়া জানায়। এই ক্র্যাকডাউন জঙ্গি সংগঠনকে মারাত্মকভাবে দুর্বল করে দিয়েছে। পরবর্তীকালে, আন্দোলনের নেতা আমানুল্লাহ খান ব্রিটেনে চলে যান, যেখানে তিনি জম্মু ও কাশ্মীর লিবারেশন ফ্রন্ট নামে একটি নতুন সংগঠন প্রতিষ্ঠা করেন।
ওরিওল রোমেউ

ওরিওল রোমেউ ভিদাল ( ; জন্ম 24 সেপ্টেম্বর 1991) একজন স্প্যানিশ পেশাদার ফুটবলার যিনি লা লিগার ক্লাব বার্সেলোনার হয়ে ডিফেন্সিভ মিডফিল্ডার হিসেবে খেলেন।
সত্যান্বেষী (উপন্যাস)

সত্যান্বেষী শরদিন্দু বন্দ্যোপাধ্যায়ের লেখা একটি গোয়েন্দা গল্প যেখানে বাঙালি গোয়েন্দা ব্যোমকেশ বক্সী এবং তার বন্ধু, লেখক অজিত বন্দ্যোপাধ্যায়কে হলো প্রধান চরিত্। এটি শরদিন্দু বন্দ্যোপাধ্যায়ের লেখা প্রথম ব্যোমকেশ অ্যাডভেঞ্চার। 
অজিত বন্দ্যোপাধ্যায় আরও কিছু লোকের সাথে হোস্টেলে থাকেন। অশ্বিনী বাবু ও ঘনশ্যাম বাবু হোস্টেলের দুই বন্ধু; তারা অজিতের পাশে থাকে। হোস্টেলটি একজন মানবহিতৈষী হোমিওপ্যাথিক ডাক্তার অনুকুল বাবু দ্বারা পরিচালিত। বোমকেশ সম্প্রতি তাদের এলাকায় ঘটে যাওয়া একটা খুনের বিষয়ে জানতে এসেছেন। একই ব্যক্তি দ্বারা খুন করা হয়েছে বলে মনে হচ্ছে, সম্ভবত এটি একটি সিরিয়াল কিলার।
একদিন সকালে অতুল চন্দ্র মিত্র নামে এক যুবক অনুকুল বাবুর কাছে আসে, হোস্টেলে একটা খালি ঘর খুঁজছেন। অনুকূল বাবু তাকে জানান যে হোস্টেলে বর্তমানে কোনো খালি ঘর নেই। অজিত কাছেই বসে অতুলের সাথে তার রুম শেয়ার করার প্রস্তাব দিল। অতুল তৃপ্ত। এমনকি তিনি পুরো ভাড়া দেওয়ার প্রস্তাব দেন যা অজিত গ্রহণ করেন।
এক রাতে অশ্বিনী বাবু খুন হয় এবং অতুল গ্রেফতার হয়। কিন্তু কিছুক্ষণ পর কোনো ব্যাখ্যা ছাড়াই তাকে ছেড়ে দেওয়া হয়। সেই রাতে অশ্বিনী বাবুর খুনি অতুল ও অজিতকে হত্যার চেষ্টা করে, কিন্তু সে ব্যর্থ হয়। প্রকৃত খুনি ধরা পড়ে, যিনি হলেন অনুকূল বাবু। তিনি হোমিওপ্যাথির আড়ালে কোকেনের ব্যবসা করে আসছেন। 
এর পরে, অজিতের কাছে এটি প্রকাশিত হয় যে অতুল চন্দ্র মিত্র আসলেই ব্যোমকেশ বক্সী যিনি খুনের ঘটনায় পিছনে সত্য জানতে একটি উপনাম ধরেছেন। ব্যোমকেশ অজিতকে তার বাড়িতে নিয়ে যায় এবং তারা পূর্বের বাড়িতে এক ভৃত্য পুন্তি রামের সাথে একসাথে থাকতে শুরু করে।
সাধন

সাধন (; ; ) হল অহং-কে অতিক্রমকারী আধ্যাত্মিক অনুশীলন। এতে হিন্দু, বৌদ্ধ,  জৈন এবং শিখ ঐতিহ্যের মতো যে কোনো সংস্কৃতির বিভিন্ন অনুশাসন অন্তর্ভুক্ত রয়েছে যা বিভিন্ন আধ্যাত্মিক বা আচারিক উদ্দেশ্য অর্জনের জন্য অনুসরণ করা হয়।
সাধন জাগতিক জিনিস থেকে বিচ্ছিন্নতা অর্জনের জন্য করা হয়, যা একজন সাধুর লক্ষ্য হতে পারে। কর্মযোগ, ভক্তিযোগ এবং জ্ঞানযোগ- কে সাধন হিসাবেও বর্ণনা করা যেতে পারে, যে নিরন্তর প্রচেষ্টায় দৈনন্দিন জীবনের সমস্ত প্রবাহে সর্বাধিক পরিপূর্ণতা অর্জনের প্রচেষ্টাকে সাধন হিসাবে বর্ণনা করা যেতে পারে।
সাধন তান্ত্রিক স্তোত্রপদ্ধতি বা স্তোত্রপদ্ধতিগত উপাসনা গ্রন্থকেও উল্লেখ করতে পারে, অর্থাৎ, নির্দিষ্ট অনুশীলন চালানোর নির্দেশ।
উদালিয়া চা বাগান

উদালিয়া চা বাগান বাংলাদেশের চট্টগ্রাম জেলার ফটিকছড়ি উপজেলার ভুজপুর থানায় সুয়াবিল ইউনিয়নে অবস্থিত একটি চা বাগান। এটি চট্টগ্রামের বড় ও উন্নয়নশীল চা-বাগানগুলোর মধ্যে অন্যতম।
চা-বাগানটি প্রায় ২০০ বছর আগে ব্রিটিশ শাসন আমলে গড়ে উঠেছিল। চা-বাগানটি ৩,০৪৪ একর পাহাড়ি টিলা ও সমতল ভূমিতে গড়ে উঠে। ২০০৩ সালে মোস্তাফা গ্রুপ অব ইন্ডাস্ট্রিজ নামে শিল্প প্রতিষ্ঠান চা-বাগানটি কিনে নেয়।
কাগতিয়া এশাতুল উলুম কামিল এম.এ মাদ্রাসা

কাগতিয়া এশাতুল উলুম কামিল এম.এ মাদ্রাসা বাংলাদেশের চট্টগ্রাম জেলার রাউজান উপজেলার বিনাজুরির কাগতিয়া নামক গ্রামে অবস্থিত একটি উল্লেখযোগ্য আলিয়া মাদ্রাসা। অত্র অঞ্চলের মশহুর আলেমে দ্বীন এবং অলীয়ে কামেল আল্লামা রুহুল আমিন (রহ:)১৯৩২ সালে মাদ্রাসাটি প্রতিষ্ঠা করেন। মাদ্রাসাটি সংক্ষেপে কাগতিয়া মাদ্রাসা নামে অভিহিত হয়ে থাকে। মাদ্রাসাটির মূল ক্যাম্পাস বাদেও চট্টগ্রাম মহানগরে আরেকটি ক্যাম্পাস রয়েছে। মাদ্রাসাটি আল ফজল মুনিরী গাউছুল আজম ট্রাস্টের তত্ত্বাবধায়নে পরিচালিত হয়ে থাকে। মাদ্রাসাটি ফলাফলের দিক থেকে চট্টগ্রাম বিভাগে, এমনকি গোটা বাংলাদেশের মধ্যে শীর্ষ স্থানে অবস্থান করে। মাদ্রাসাটিতে প্রায় ২০০০ জন শিক্ষার্থী পড়াশোনা করে থাকে। ২০১০ সালে মাদ্রাসাটি কুষ্টিয়া ইসলামী বিশ্ববিদ্যালয় কর্তৃক অনার্স মাদ্রাসার স্বীকৃতি লাভ করে।
কুষ্টিয়া ইসলামী বিশ্ববিদ্যালয় অধিভুক্ত থাকাকালীন সময়ে পরিদর্শকদল মাদ্রাসাটি সম্পর্কে সন্তোষ প্রকাশ করে।
এই মাদ্রাসাটিতে ইলমে শরীয়ত ও ইলমে মারিফত শিক্ষার সমন্বয়ে পাঠদান করা হয়। মাদ্রাসার প্রতিবছর ঐতিহ্যবাহী জালছা অনুষ্ঠিত হয়ে থাকে। মাদ্রাসা প্রতিষ্ঠার বছর ১৯৩২ সাল থেকে মাদ্রাসায় নিয়মিত ইসলামি জালছার আয়োজন হয়ে থাকে। এই জালছায় দেশের প্রধান ইসলামি ব্যক্তিগণ অংশগ্রহণ করে থাকে।
মাদ্রাসায় প্রায় ২০০০ জন শিক্ষার্থী, ১০৪ জন শিক্ষক-কর্মচারী রয়েছে। এছাড়াও মাদ্রাসার ফ্রি বা স্বল্পমূল্যে থাকার জন্য মাদ্রাসা হোস্টেল রয়েছে, এতে প্রায় ৪০০ জন শিক্ষার্থী থাকতে পারে। এছাড়াও মাদ্রাসা শিশুদের কুরআন শিক্ষার জন্য আলাদা নূরানি মাদ্রাসা রয়েছে। মাদ্রাসার দাখিল ও আলিম স্তরে বিজ্ঞান ও সাধারণ বিভাগে শিক্ষা গ্রহণের সুযোগ রয়েছে। মাদ্রাসার ফাজিল স্তরে আল-কুরআন, আল হাদিস প্রভৃতি বিষয় চালু রয়েছে, এবং ফাজিল শ্রেণীতে অনার্স ক্লাসের সুযোগ রয়েছে। মাদ্রাসার কামিল বিভাগের উচ্চতর গবেষণার সুযোগ রয়েছে। মাদ্রাসায় পাঠদানের সময় কুরআন ও হাদিস বিষয়ের উপর আলাদা গুরুত্ব দেওয়া হয়। এই মাদ্রাসার ইসলামের জাহেরি ও বাতেনি বিষয়ের উপরও পাঠদান করা হয়।
নামসংকীর্তন

নামসংকীর্তন () বা নামজপ  হল হিন্দু অভ্যাস যা প্রদত্ত সাংগঠনিক নাম এবং প্রদত্ত সৃজনশীল নামগুলির সাথে সম্পৃক্ত অন্যান্য নাম প্রকাশ করে।
সাধারণত ভক্তদের ধর্মীয় সমাবেশে ভক্তি প্রকাশে এবং ভক্তিপূর্ণ আনন্দ অর্জনের জন্য ঈশ্বরের নাম উচ্চারণের মাধ্যমে বৈষ্ণব ঐতিহ্যের সদস্যদের দ্বারা নামসংকীর্তন চর্চা করা হয়। চৈতন্য, বল্লভ ও বিঠোবা - কে কেন্দ্র করে এই প্রথাটি জনপ্রিয় হয়ে উঠেছে বলে মনে করা হয়। অনুশীলনটিকে ভজন এর সাধারণ রূপ হিসেবে গণ্য করা হয়।
বৈষ্ণবধর্মে, জপমালা এর সাহায্যে বা ছাড়াই বিষ্ণুর যেকোনো বা সমস্ত নাম জপ করাকে জপকারীকে পূণ্য (ধর্মীয় গুণ) অর্পণ করার জন্য বিবেচনা করা হয়, এবং তাই এটি ধর্মীয় উপাসনার গুরুত্বপূর্ণ অংশ। বিষ্ণুর নাম জপ করাকে কলিযুগে পরিত্রাণের পদ্ধতি হিসেবে বিবেচনা করা হয়। শ্রীমদ্ভাগবত পুরাণে দেখা যায় - ভগবান শ্রীকৃষ্ণের বিরহে কাতর হয়ে গোপীকাকূলের সকলে মিলে উচ্চ স্বরে ভগবান শ্রীকৃষ্ণের নাম কীর্তন করেছিলেন। উচ্চ স্বরে হরিনাম করার নির্দেশ ব্রহ্মাণ্ড পুরাণেও দৃষ্ট হয়।
সর্বসাধারণের মধ্যে ভক্তি ধর্ম প্রচারে শ্রীচৈতন্য মহাপ্রভু কীর্তনকে মাধ্যম হিসেবে ব্যবহার করেছিলেন । বৃন্দাবনদাসের 'চৈতন্যভাগবত'-এর মধ্যখণ্ড ত্রয়োবিংশ অধ্যায়ে আছে :
গৌড়ীয় বৈষ্ণবধর্ম অনুসারে, ঈশ্বরের নামের উচ্চস্বরে জপ করা এবং গান গাওয়াকে মোক্ষলাভের জন্য সহায়ক বলে মনে করা হয়, যেহেতু এটি ঈশ্বরের প্রতি আরও প্রকাশপূর্ণ প্রেমের প্রতিনিধিত্ব করে এবং এর ফলে এটি বৃহত্তর আধ্যাত্মিক অভিজ্ঞতা গঠন করে।
শ্রীচৈতন্য মহাপ্রভুর ধারার অনুগমন করেই যোগ - ভক্তি মার্গের সাধক ভাদুড়ী মহাশয় - মহর্ষি নগেন্দ্রনাথ আহিরীটোলা ঘাট থেকে গঙ্গাবক্ষে কীর্তনে বের হন। কালনা পর্যন্ত কীর্তন চলে। পরে ফিরে আসেন সিমলা স্ট্রিটে। 
বিষ্ণুর নামের আবৃত্তি অনেক গ্রন্থের কেন্দ্রীয় বিষয়, যেমন আণ্ডালের তিরুপাবাই।
লুক জনাথন টমাস

লুক জনাথন টমাস (; জন্ম: ১০ জুন ২০০১; লুক টমাস নামে সুপরিচিত) হলেন একজন ইংরেজ পেশাদার ফুটবল খেলোয়াড়। তিনি বর্তমানে ইংরেজ ক্লাব লেস্টার সিটির হয়ে রক্ষণভাগের খেলোয়াড় হিসেবে খেলেন। তিনি মূলত বাম পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে বাম পার্শ্বীয় মধ্যমাঠের খেলোয়াড় হিসেবে খেলেন।
২০১৮ সালে, টমাস ইংল্যান্ড অনূর্ধ্ব-১৮ দলের হয়ে ইংল্যান্ডের বয়সভিত্তিক পর্যায়ে অভিষেক করেছিলেন।
লুক জনাথন টমাস ২০০১ সালের ১০ই জুন তারিখে ইংল্যান্ডের সিস্টনে জন্মগ্রহণ করেছেন এবং সেখানেই তার শৈশব অতিবাহিত করেছেন।
টমাস ইংল্যান্ড অনূর্ধ্ব-১৮, ইংল্যান্ড অনূর্ধ্ব-১৯, ইংল্যান্ড অনূর্ধ্ব-২০ এবং ইংল্যান্ড অনূর্ধ্ব-২১ দলের হয়ে খেলার মাধ্যমে ইংল্যান্ডের প্রতিনিধিত্ব করেছেন। ২০১৮ সালের ১৫ই নভেম্বর তারিখে তিনি প্রীতি ম্যাচে নেদারল্যান্ডস অনূর্ধ্ব-১৮ দলের বিরুদ্ধে ম্যাচে ইংল্যান্ড অনূর্ধ্ব-১৮ দলের হয়ে আন্তর্জাতিক পর্যায়ে অভিষেক করেছেন।
তিনি ২০২৩ উয়েফা ইউরোপীয় অনূর্ধ্ব-২১ চ্যাম্পিয়নশিপের জন্য ২০২৩ সালের জুন মাসে প্রকাশিত ২৩ সদস্যের ইংল্যান্ড অনূর্ধ্ব-২১ দলে স্থান পেয়েছিলেন, উক্ত প্রতিযোগিতার ফাইনালে ইংল্যান্ড অনূর্ধ্ব-২১ স্পেন অনূর্ধ্ব-২১ দলকে ১–০ গোলের ব্যবধানে পরাজিত করে উয়েফা ইউরোপীয় অনূর্ধ্ব-২১ চ্যাম্পিয়নশিপের ইতিহাসে তৃতীয়বারের মতো শিরোপা ঘরে তুলতে সক্ষম হয়েছে। উক্ত প্রতিযোগিতায় ২ ম্যাচে অংশগ্রহণ করেছেন।
মার্গট বেকে-গোহরিং

মার্গট বেকে-গোহরিং (জন্ম ১০ জুন ১৯১৪ অ্যালেনস্টাইনে ; মৃত্যু ১৪ নভেম্বর ২০০৯ হাইডেলবার্গে) ছিলেন হাইডেলবার্গ বিশ্ববিদ্যালয়ের অজৈব রসায়নের অধ্যাপক এবং বিশ্ববিদ্যালয়টির প্রথম মহিলা রেক্টর। তিনি ম্যাক্স প্ল্যাঙ্ক সোসাইটির গেমেলিন ইনস্টিটিউট অব ইনঅর্গানিক কেমিস্ট্রির পরিচালকও ছিলেন। এটি "গেমেলিনস হ্যান্ডবুচ ডার অরগানিসচেন কেমি" সম্পাদনা করেছিল। তিনি হালে (সালে) এবং মিউনিখে রসায়ন অধ্যয়ন করেন এবং তিনি হালে বিশ্ববিদ্যালয়ে তার ডক্টরেট এবং হ্যাবিলিটেশন শেষ করেন। রসায়নে প্রধান-গোষ্ঠীর মৌলগুলির উপর তার গবেষণার জন্য তাকে আলফ্রেড স্টক মেমোরিয়াল পুরস্কার দেওয়া হয়েছিল। অজৈব রসায়নে তার সবচেয়ে উল্লেখযোগ্য অবদানগুলির মধ্যে একটি হল পলি (সালফার নাইট্রাইড) এর সংশ্লেষণ এবং কাঠামোর উপর তার কাজ। এটি পরবর্তীতে প্রথম অধাতু অতিপরিবাহী হিসেবে পরিচিতি লাভ করে। "Gmelins Handbuch der anorganischen Chemie" সম্পাদনায় তার সাফল্যের জন্য, তিনি Gmelin-Beilstein স্মারক মুদ্রা পান। 
বেকে-গোহরিং ১৯৩৩ সালে এরফুর্টে তার আবিতুর শেষ করেন। তিনি হ্যালে (সালে) এবং মিউনিখে রসায়ন নিয়ে পড়াশোনা করেছেন। তিনি ১৯৩৮ সালে তার ডক্টরেট সম্পন্ন করেন। ১৯৪৪ সালে তিনি হ্যালি বিশ্ববিদ্যালয়ের কার্ল জিগলারের ইনস্টিটিউটে তার হ্যাবিলিটেশন শেষ করেন। দ্বিতীয় বিশ্বযুদ্ধের পর, বেকে-গোহরিংকে মার্কিন সামরিক সরকার মার্কিন দখলদার অঞ্চলে সরিয়ে দেয়। ১৯৪৬ সালে তিনি হাইডেলবার্গ বিশ্ববিদ্যালয়ে অজৈব রসায়নের প্রভাষক হিসাবে শুরু করেন। দ্বিতীয় বিশ্বযুদ্ধের পর ধ্বংসযজ্ঞের কারণে, তাকে তার স্মৃতির উপর ভিত্তি করে তার প্রথম বক্তৃতা নোট লেখেন ও রসায়ন পরীক্ষাগারে পরীক্ষামূলক গবেষণা করেন। ১৯৪৭ সালে তিনি একজন অসাধারণ অধ্যাপক হয়ে ওঠেন এবং ১৯৫৯ সালে পূর্ণ অধ্যাপক হিসেবে উন্নীত হন। তার ডক্টরেট ছাত্রদের মধ্যে ছিলেন লিসেলট ফেইকস এবং রল্ফ অ্যাপেল । 
গোহরিং তিনি প্রধান গ্রুপের মৌলগুলো নিয়ে গবেষণা করেছিলেন। তিনি শুরুতে সালফিউরিক অক্সিজেন এসিড এবং সালফার হ্যালাইডের উপর দৃষ্টি নিবদ্ধ করে। পরে, তিনি সালফার-নাইট্রোজেন এবং ফসফরাস-নাইট্রোজেন যৌগগুলোর উপর বিশেষভাবে আগ্রহী ছিলেন। টেট্রাসালফার টেট্রানাইট্রাইড (S N ) নিয়ে তার কাজ এই অস্বাভাবিক এবং অত্যন্ত প্রতিক্রিয়াশীল অজৈব হেটেরোসাইকেল নিয়ে কয়েক দশক ধরে গবেষণা করেন। তিনি পলি (সালফার নাইট্রাইড) এর গঠন এবং রসায়নও নির্ধারণ করতে সক্ষম হন। এটি পরবর্তীতে প্রথম অ-ধাতব অতিপরিবাহিতা হিসাবে পরিণত হয়। তদুপরি, তিনি আট-সদস্যযুক্ত রিং সিস্টেমে কাজ করেছেন (যেমন হেপ্টাসালফার ইমাইড SNH এবং NSF)। এছাড়াও ছয় সদস্যের রিংগুলিতে (যেমন N S X (X=F,Cl) এবং N [S(O)Cl]), এবং সালফার, নাইট্রোজেন এবং অক্সিজেন পরমাণুর পাশাপাশি সালফার, নাইট্রোজেন ও কার্বন পরমাণু জড়িত রিং সিস্টেমে কাজ করেছেন। ফসফরাস নাইট্রাইড ক্লোরাইডের সাথে PCl এর প্রতিক্রিয়া নিয়েও বিস্তৃত গবেষণা করা হয়েছিল (যেমন P NCl ), যার মাধ্যমে বেশ কয়েকটি মধ্যবর্তী পর্যায় বিচ্ছিন্ন এবং বৈশিষ্ট্যযুক্ত হতে পারে। উপরন্তু, তিনি ১৯৭০-এর দশকে ফসফরাস সালফাইড এবং অন্যান্য ফসফরাস সালফার যৌগগুলোর উপর গবেষণা করেছিলেন।